Proposta għal REGOLAMENT TAL-PARLAMENT EWROPEW U TAL-KUNSILL dwar is-Saħħa tal-Annimali /* COM/2013/0260 final - 2013/0136 (COD) */





MEMORANDUM TA’ SPJEGAZZJONI 1. ĠUSTIFIKAZZJONI U GĦAN Is-saħħa tal-annimali hi ta' tħassib għaċ-ċittadini Ewropej kollha. Dan it-tħassib jitnissel mis-saħħa pubblika, aspetti tas-sikurezza tal-ikel u s-sigurtà tal-ikel, li huma relatati mas-saħħa tal-annimali, iżda wkoll mill-ispejjeż ekonomiċi li t-tifqigħat tal-mard tal-annimali jistgħu jipprovokaw u l-kunsiderazzjonijiet tal-benessri tal-annimali, kif ukoll l-implikazzjonijiet tal-miżuri tal-kontroll tal-mard fuq il-benessri tal-annimali. Fl-istess ħin, din il-proposta tirrifletti l-prijoritajiet ta’ Regolamentazzjoni Intelliġenti[1] billi timmira li tissimplifika l-qafas legali eżistenti filwaqt li tirrifletti l-aspettattivi tal-partijiet interessati fit-tnaqqis tal-piżijiet amministrattivi. U fl-aħħar nett, il-proposta tirrifletti l-prijoritajiet tal-Kummissjoni bħall-għan tat-tkabbir intelliġenti tal-istrateġija Ewropa 2020[2] billi jiġi assistit dan is-settur ħalli jkun jista’ jsir aktar reżiljenti permezz ta' miżuri ta’ prevenzjoni attiva u ġestjoni tar-riskju aktar flessibbli. Analiżi tal-problema Il-qafas leġiżlattiv attwali tal-UE dwar is-saħħa tal-annimali jinvolvi kważi 50 direttiva u regolament bażiċi, u xi 400 biċċa ta’ leġiżlazzjoni sekondarja, xi wħud minnhom adottati lura fl-1964. Il-Kummissjoni nediet evalwazzjoni esterna fl-2004 biex tirrevedi b'mod dettaljat l-eżiti tal-azzjoni tal-UE dwar is-saħħa tal-annimali, evalwazzjoni li wasslet għal Strateġija dwar is-Saħħa tal-Annimali ġdida fl-2007. Minħabba kombinazzjoni ta' ċirkustanzi, huwa imperattiv li nevalwaw mill-ġdid il-politika tagħna:  L-elementi ewlenin tal-politika attwali tfasslu fil-biċċa l-kbira bejn l-1986 u l-1995, meta konna għadna Komunità ta’ tnax-il Stat Membru;  Issa feġġew sfidi ġodda. Mard li ma kienx magħruf għaxar snin ilu issa ħareġ fid-dieher, filwaqt li mard ieħor, bħalma huma l-marda tal-ilsien u d-dwiefer, il-bluetongue u l-influwenza tat-tjur tal-irziezet, dan l-aħħar ippreżentaw sfidi ġodda, u fakkruna li għadhom riskji serji;  Il-kondizzjonijiet kummerċjali wkoll inbidlu radikalment, bil-volum tal-kummerċ fl-annimali u fil-prodotti tal-annimali jiżdiedu bi kwantità kbira ħafna, kemm fi ħdan l-UE kemm ma’ pajjiżi terzi;  Ix-xjenza, it-teknoloġija u l-qafas istituzzjonali tagħna evolvew sostanzjalment. Għadd ta’ problemi ġew identifikati fir-rigward tal-leġiżlazzjoni eżistenti. Xi wħud minnhom għandhom x’jaqsmu mal-approċċ ta’ politika ġenerali, jiġifieri: – Il-kumplessità kbira tal-Politika Komunitarja dwar is-Saħħa tal-Annimali (CAHP) attwali – In-nuqqas ta’ strateġija kumplessiva – Mhux biżżejjed enfasi rigward il-prevenzjoni tal-mard, partikolarment fuq il-ħtieġa ta' żieda fil-bijosigurtà. Oħrajn kienu relatati ma’ problemi speċifiċi fil-funzjonament tal-leġiżlazzjoni eżistenti, b’mod partikolari: – Kwistjonijiet relatati mal-kummerċ intra-Unjoni fl-annimali ħajjin. Kemm il-problemi ġenerali kif ukoll dawk speċifiċi huma jew rettifikati b’din il-liġi, jew se jiġu rettifikati fl-atti delegati u implimentattivi tagħha. L-għanijiet tal-proposta Il-Liġi dwar is-Saħħa tal-Annimali hija l-qafas legali li jsostni l-Istrateġija dwar is-Saħħa tal-Annimali għall-UE, ippubblikata fl-2007. L-għanijiet ġenerali kif deskritti fl-Istrateġija huma:  garanzija ta' livell għoli ta' saħħa pubblika u ta' sikurezza tal-ikel permezz tat-tnaqqis tal-inċidenza ta' riskji bijoloġiċi u kimiċi għall-bniedem;  il-promozzjoni tas-saħħa tal-annimali permezz tal-prevenzjoni / tat-tnaqqis tal-inċidenza tal-mard tal-annimali, u b'dan il-mod l-appoġġ għall-agrikoltura u l-ekonomija rurali;  it-titjib ta' tkabbir / koeżjoni / kompetittività ekonomika li tiżgura ċirkolazzjoni ħielsa ta' oġġetti u movimenti proporzjonali tal-annimali;  il-promozzjoni ta' prattiċi agrikoli u tal-benessri tal-annimali li jipprevjenu t-theddid relatat mas-saħħa tal-annimali u jimminimizzaw l-impatti ambjentali b'appoġġ tal-Istrateġija tal-Iżvilupp Sostenibbli tal-UE. L-għanijiet speċifiċi ta’ din il-Liġi dwar is-Saħħa tal-Annimali huma:  li tistabbilixxi qafas regolatorju ċar, trasparenti, simplifikat li b'mod sistematiku jistabbilixxi l-għanijiet, il-kamp ta' applikazzjoni u l-prinċipji tal-intervent regolatorju; abbażi ta' governanza tajba u konformi mal-istandards internazzjonali (eż. OIE); b'fokus fuq il-miżuri preventivi fit-tul u b'ħidma flimkien mal-partijiet interessati relevanti;  li tintroduċi prinċipji ġenerali li jippermettu qafas legali simplifikat biex nitħejjew għall-isfidi l-ġodda, jiġifieri li jagħmilha possibbli li nirreaġixxu minnufih f'każ ta' mard emerġenti; filwaqt li tiġi żgurata l-istess kwalità ta' reazzjoni kif tipprevedi l-leġiżlazzjoni attwali;  li tiżgura l-konsistenza fost il-prinċipji orizzontali tal-leġiżlazzjoni fil-qasam tas-saħħa tal-annimali, tal-politiki tal-benessri tal-annimali u tas-sikurezza tal-ikel, kif ukoll tal-politiki usa’ tal-UE dwar it-tibdil fil-klima, il-politika agrikola komuni u s-sostenibbiltà;  li tnaqqas l-impatt tal-mard tal-annimali fuq is-saħħa pubblika u tal-annimali, il-benessri tal-annimali, l-ekonomija u s-soċjetà, kemm jista’ jkun billi tissaħħaħ il-kuxjenza dwar il-mard, it-tħejjija, is-sorveljanza u s-sistemi ta’ reazzjoni għall-emerġenzi fil-livell nazzjonali u dak tal-UE;  li jiġi żgurat il-funzjonament bla xkiel tas-suq intern tal-annimali u l-prodotti tal-annimali, b'livell għoli ta’ protezzjoni tas-saħħa tal-annimali u s-saħħa pubblika, u b’appoġġ għall-objettivi tal-Ewropa 2020. L-għanijiet operattivi ta’ din il-Liġi dwar is-Saħħa tal-Annimali huma:  li tintegra metodoloġija orjentata lejn l-inċentivi u mħeġġa mill-prevenzjoni fil-qalba tal-politika tas-saħħa tal-annimali;  li tipprevedi distribuzzjoni ċara u bilanċjata tar-rwoli u r-responsabbiltajiet bejn l-awtoritajiet kompetenti, l-istituzzjonijiet tal-UE, is-settur agrikolu, is-sidien tal-annimali u oħrajn;  li tintroduċi kategorizzazzjoni tal-mard bħala l-bażi għall-intervent mill-UE;  li tipprevedi mekkaniżmi effettivi għal rispons rapidu għal avvenimenti ta’ mard, inklużi sfidi ġodda, bħal mard emerġenti;  li tiżgura t-tħejjija ta' emerġenza u rispons bikri għall-mard tal-annimali u ż-żoonożi, inkluż l-użu ta’ vaċċini kif xieraq;  Li tintroduċi proċeduri simplifikati fejn ikun possibbli għal raġunijiet tekniċi u oħrajn, b’qies tal-ispeċifiċità tal-bdiewa ż-żgħar u l-mikrointrapriżi, u li tirrilaxxa piżijiet amministrattivi u spejjeż mhux ġustifikati, kull meta jkun possibbli;  li tiżgura li l-qafas legali l-ġdid jipprovdi biżżejjed flessibbiltà sabiex naddattaw mingħajr skossi għal żviluppi xjentifiċi u teknoloġiċi futuri;  li tnaqqas ir-riskju ta’ tfixkil fil-kummerċ billi tfittex livell xieraq ta’ konverġenza mal-istandards internazzjonali relevanti, filwaqt li tiżgura impenn sod għal standards għolja ta’ saħħa tal-annimali. 2. IL-KUNTEST LEGALI Bażi legali L-Artikoli 43, 114 u 168 tat-Trattat dwar il-Funzjonament tal-Unjoni Ewropea (TFUE) jipprovdu l-bażi legali għall-miżuri leġiżlattivi tal-UE dwar is-saħħa tal-annimali, minħabba li huma parti essenzjali mill-politika agrikola, tas-saħħa pubblika u l-protezzjoni tal-konsumatur, il-kummerċ u s-suq uniku. – L-Artikolu 43 jipprovdi l-bażi għall-miżuri leġiżlattivi tal-UE dwar il-Politika Agrikola Komuni. Dan l-Artikolu sar ukoll il-bażi għal leġiżlazzjoni veterinarja hekk kif is-CAHP qed jiġi kkunsidrat minn perspettiva legali bħala parti mill-politika agrikola komuni, sabiex jiġu adottati l-istess proċeduri leġiżlattivi u amministrattivi. – L-Artikolu 114 jipprovdi l-bażi legali għall-istabbiliment u l-funzjonament tas-suq intern u l-approssimazzjoni ta’ dispożizzjonijiet preskritti b’liġi, b’regolamenti jew b’azzjonijiet amministrattivi f’dan ir-rigward. – L-Artikolu 168 dwar il-protezzjoni tas-saħħa jirreferi għall-protezzjoni tas-saħħa tal-bniedem mill-kawżi kollha li jistgħu jagħmlulha l-ħsara, inklużi dawk relatati mas-saħħa tal-annimali. Miżuri veterinarji li għandhom bħala l-għan dirett tagħhom il-protezzjoni tas-saħħa pubblika ġew adottati wkoll taħt il-proċedura tal-kodeċiżjoni bħala riżultat ta’ dan l-Artikolu.”. Konsistenza mal-politiki l-oħrajn tal-Unjoni Din il-ġabra ta' leġiżlazzjoni dwar is-saħħa tal-annimali tinteraġixxi mal-qafas legali dwar it-trattament xieraq tal-annimali, is-sikurezza tal-ikel, is-saħħa pubblika, in-nutrizzjoni tal-annimali, il-prodotti mediċinali veterinarji, il-ħarsien tal-ambjent, il-kontrolli uffiċjali, il-Politika Komuni tas-Sajd (PKS) u l-Politika Agrikola Komuni (PAK). Ir-relazzjoni ma’ proposti oħra fil-pakkett Il-proposta hija parti minn pakkett ta’ erba’ rieżamijiet relatati mas-saħħa tal-annimali, is-saħħa tal-pjanti, il-kwalità tal-materjal riproduttiv tal-pjanti u l-kontrolli uffiċjali ta’ pjanti, annimali, ikel u għalf. Ir-reviżjoni tar-Regolament dwar il-kontrolli uffiċjali tippermetti li l-kontrolli uffiċjali jkunu applikati b’mod aktar konsistenti għall-finijiet ta’ protezzjoni tas-saħħa tal-annimali, u jorbtu b’mod aktar koerenti mar-regolament dwar is-saħħa tal-annimali. 3. Is-Sussidjarjetà u L-proporzjonalità Is-sussidjarjetà Saħħa tal-annimali tajba mhux biss tiġġenera benefiċċji privati iżda hija ta' ġid pubbliku b'benefiċċji soċjali usa’. In-natura trażmissibbli ta’ ħafna mard tal-annimali tfisser li approċċ komuni, minflok serje ta’ azzjonijiet individwali, se jkollha l-ikbar benefiċċji ġenerali. Il-valur ta’ approċċ armonizzat tal-UE huwa ġeneralment aċċettat u għen biex jitnaqqas il-piż amministrattiv għall-operaturi, il-kummerċjanti, il-veterinarji u l-industriji marbuta mal-veterinarja. Dan kellu parti importanti fl-istabbiliment tas-suq uniku, li jiffaċilita l-kummerċ intra-UE f’annimali u prodotti tal-annimali (laħam, ħalib, eċċ.) permezz tal-istabbiliment ta' kundizzjonijiet armonizzati dwar is-saħħa tal-annimali u l-promozzjoni tas-suċċess tal-PAK. Il-benefiċċji ta’ regoli armonizzati għall-prevenzjoni, in-notifika, il-kontroll u l-qirda ta' mard tal-annimali fil-livell tal-UE ntwerew matul it-tifqigħ tal-mard tal-annimali fi żminijiet riċenti. Ir-rispons għal dawn il-kriżijiet ta xhieda tal-kapaċità tal-UE li tirreaġixxi malajr, u b'hekk tillimita l-firxa tal-mard u tnaqqas l-impatti tagħhom kemm jista' jkun. Dan kien dovut l-aktar għall-approċċ armonizzat fil-kontroll tal-mard, inkluż billi jingħata kumpens finanzjarju għat-telf fuq l-irziezet minħabba miżuri ta’ eradikazzjoni tal-mard. Barra minn hekk, meta titqies id-dimensjoni tas-suq uniku, in-nuqqas li jiġi kkontrollat il-mard fi Stat Membru wieħed, jista' jaffettwa b’mod sever ħafna l-qagħda tas-saħħa tal-Unjoni u jipperikola l-potenzjal tagħha għall-esportazzjoni. Fid-dawl ta’ dawn l-elementi, l-azzjoni tal-UE hija ġġustifikata, peress li huwa ċar li l-Istati Membri waħidhom ma jistgħux jiksbu dan b’mod sodisfaċenti, u li l-UE tista’ tikseb approċċ konsistenti b’mod aktar effettiv u effiċjenti. Il-proporzjonalità Il-Liġi dwar is-Saħħa tal-Annimali tistabbilixxi qafas ġenerali għall-prevenzjoni, il-kontroll u l-eradikazzjoni tal-mard tal-annimali. Dan il-qafas huwa mibni fuq regoli bbażati fuq ir-riżultati, li jevitaw l-utilizzar preskrittiv żejjed, u li jħallu wisa’ għall-Istati Membri biex jirregolaw jew jiffissaw leġiżlazzjoni iktar dettaljata meta jkun meħtieġ, b'mod li jipprovdu flessibbiltà biex jadattaw ir-regoli għaċ-ċirkostanzi nazzjonali, reġjonali jew lokali. Min-naħa l-oħra, ir-regoli dwar il-kummerċ għandu jkollhom neċessarjament ċertu livell ta’ dettall u preċiżjoni biex jitnaqqas ir-riskju ta’ prattiki ta’ implimentazzjoni differenti mill-operaturi u l-awtoritajiet kompetenti u sussegwentement distorsjoni tal-kompetizzjoni u tnaqqis possibbli fil-koerenza tal-istrateġija għall-indirizzar tal-mard. Għalhekk, il-liġi dwar is-saħħa tal-annimali tfittex li tikseb il-bilanċ bejn azzjoni proporzjonali iżda meħtieġa. 4. KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Il-proċess ta’ konsultazzjoni Din il-liġi dwar is-saħħa tal-annimali hija r-riżultat ta’ sensiela twila ta’ analiżijiet meqjusa. Fl-2004, il-Kummissjoni nediet evalwazzjoni indipendenti biex tevalwa l-prestazzjoni tal-Politika Komunitarja dwar is-Saħħa tal-Annimali (CAHP)[3] matul l-aħħar għaxar snin u l-koerenza tagħha ma’ interventi oħra ta’ politika tal-UE. L-għan kien li jiġu identifikati elementi tas-CAHP li jistgħu jittejbu aktar, u li jiġu proposti għażliet sabiex jinkiseb dan it-titjib. Fost affarijiet oħra, l-evalwazzjoni tas-CAHP irrakkomandat li tissawwar strateġija unika dwar is-saħħa tal-annimali biex jiġi evitat l-iżvilupp ta’ politika biċċa biċċa u spintata mill-kriżijiet. L-Istrateġija tal-UE għas-Saħħa tal-Annimali 2007-2013 (AHS) “Il-prevenzjoni hija aqwa mill-kura” kienet ir-riżultat ta' dan[4]. L-AHS tipprevedi l-adozzjoni ta’ “qafas regolatorju waħdieni għas-saħħa tal-annimali b’konċentrazzjoni aqwa fuq l-inċentivi milli fuq il-pieni, konsistenti ma’ politiki oħra tal-UE u li jikkonverġi lejn standards internazzjonali”, u li “jiddefinixxi u jintegra prinċipji u rekwiżiti komuni ta’ leġiżlazzjoni eżistenti”. Fir-reazzjoni tagħhom għall-Komunikazzjoni tal-Kummissjoni dwar l-Istrateġija l-ġdida, il-Parlament Ewropew[5], il-Kunsill[6] u l-Kumitat Ekonomiku u Soċjali Ewropew[7] laqgħu tajjeb din l-inizjattiva. Sussegwentement, il-pjan ta’ Azzjoni għall-implimentazzjoni tal-Istrateġija kkonferma li “L-għan ewlieni tal-Istrateġija[8] huwa t-tiswir ta' Liġi tal-UE dwar is-Saħħa tal-Annimali”. Mill-bidu nett tal-proċess, il-partijiet interessati ewlenin, l-Awtoritajiet Kompetenti (AK) tal-Istati Membri (SM), organizzazzjonijiet internazzjonali u s-sħab kummerċjali kienu involuti mill-qrib u kellhom rwol kruċjali fid-diskussjoni. Barra minn hekk, l-atturi ekonomiċi u soċjali, bħall-assoċjazzjonijiet Ewropej b’interess fis-saħħa u t-trattament xieraq tal-annimali, u l-pubbliku interessat, ġew ikkonsultati f’numru ta’ okkażjonijiet skont l-istandards tal-Kummissjoni għall-konsultazzjoni. 5. L-Elementi tal-proposta Parti I: Regoli ġenerali Il-liġi dwar is-saħħa tal-annimali tistipula prinċipji ġenerali għal saħħa tajba tal-annimali fil-leġiżlazzjoni tal-UE. Tgħaqqad flimkien miżuri għal saħħet l-annimali għall-annimali terrestri u akkwatiċi. Il-Parti I tipprovdi wkoll prijoritizzazzjoni u elenkar tal-mard li aktarx ikollhom impatt sinifikanti. Għall-ewwel darba, dan se jippermetti li l-mezzi tal-Unjoni jiġu sistematikament ipprijoritizzati fuq bażi ta’ evidenza u xjentifika. Ir-responsabbiltajiet tal-atturi differenti kollha li jaqdu rwol importanti fis-salvagwardja tas-saħħa tal-annimali, bħall-operaturi, il-veterinarji, u s-sidien tal-annimali domestiċi, huma espliċitament stabbiliti għall-ewwel darba. B’mod partikolari, l-operaturi u l-professjonisti tal-annimali issa huma meħtieġa li jiksbu għarfien bażiku dwar is-Saħħa tal-Annimali u kwistjonijiet relatati. Parti II: Notifika, Sorveljanza, Programmi ta’ Qerda, Ħelsien mill-Mard Parti II tiċċara r-responsabbiltajiet għan-notifika u s-sorveljanza, inklużi żjarat dwar is-saħħa tal-annimali. Tiċċara r-rwoli tal-operaturi, tal-awtoritajiet kompetenti u partijiet oħrajn fir-rigward tas-sorveljanza tal-qagħda tas-saħħa tal-annimali fl-Unjoni. Is-sistema l-ġdida tippermetti użu aħjar tas-sinerġiji bejn l-attivitajiet ta' sorveljanza mwettqa minn atturi differenti fil-qasam biex jiżguraw l-aktar għażla effikaċi u kosteffiċjenti fl-użu tar-riżorsi ta’ sorveljanza. Bidla oħra ewlenija hawnhekk hija li kompartimenti, li bħalissa huma permessi biss għall-miżuri relatati mal-Influwenza tat-Tjur tal-irziezet u fl-akkwakultura, issa jistgħu jintużaw b’mod aktar wiesa’. Dan jintroduċi aktar flessibbiltà f’miżuri ta’ kontroll tal-mard, u jdaħħal il-possibbiltà li jitkomplew il-movimenti u l-kummerċ taħt ċerti ċirkostanzi, b'qies minn perspettiva bbażata fuq ir-riskji. Parti III: Tħejjija għall-Mard, Għarfien u Kontroll Il-Parti III tkompli tirrikjedi li l-SMi jfasslu pjanijiet ta’ kontinġenza biex jittrattaw ċertu mard, u li jipprattikaw l-implimentazzjoni tagħhom. Il-qafas regolatorju għat-tilqim issa huwa previst b’mod espliċitu u koerenti. Ir-regoli għall-użu ta’ antiġeni, tilqim u banek reaġenti huma stabbiliti. Ir-regoli dwar il-miżuri ta' kontroll li jridu jittieħdu fil-każ ta’ suspett jew konferma ta’ tifqigħ ta’ ċertu mard huma stabbiliti, bi ftit tibdil għas-sistema eżistenti, li titqies li taħdem sew. Il-Parti IV: Rekwiżiti li Jikkonċernaw ir-Reġistrazzjoni, l-Approvazzjoni, it-Traċċabbiltà u l-Movimenti Il-Parti IV se tinqasam fi tliet titoli, b’regoli distinti dwar annimali tal-art, tal-ilma, u oħrajn. Huwa meħtieġ li wieħed iqishom separatament minħabba l-metodi ta’ produzzjoni u l-epidemjoloġija differenti tagħhom. It-titoli li jittrattaw l-annimali akkwatiċi u terrestri jistabbilixxu miżuri li jgħinu biex jiġu identifikati u rintraċċati l-annimali u l-istabbilimenti. It-traċċabbiltà tal-annimali hija ta’ importanza kruċjali matul tifqigħa ta’ marda sabiex l-epidemjoloġija tal-marda tinftiehem u tkun tista’ tiġi kkontrollata aħjar. Dawn it-titoli jintroduċu wkoll il-possibbiltà li iktar annimali jiġu rreġistrati u rintraċċati permezz ta’ mezzi elettroniċi, jippromwovu s-sempliċità u regolamentazzjoni aħjar, u jnaqqsu l-piż amministrattiv permezz tal-użu tat-teknoloġija. It-tielet titolu, fuq annimali oħra, huwa introdott biss għal previżjoni futura possibbli, jekk theddidiet ġodda jitfaċċaw b’rabta ma’ dawn l-annimali. Parti V: Id-Dħul fl-Unjoni u l-Esportazzjoni Il-Parti V tistabbilixxi l-istandards u r-rekwiżiti għal pajjiżi terzi li jibagħtu l-annimali, il-prodotti ġerminali, il-prodotti li joriġinaw mill-annimali u materjal ieħor li jista' jittrażmetti mard tal-annimali fl-Unjoni, sabiex tiġi evitata l-introduzzjoni ta’ mard. Tistipula wkoll rekwiżiti għall-esportazzjoni. L-ebda tibdil prattiku m'hu previst mil-leġiżlazzjoni eżistenti, li hija meqjusa li tiffunzjona tajjeb. Parti VI: Miżuri ta’ Emerġenza Il-miżuri ta’ emerġenza huma parti kruċjali mill-ġestjoni tal-mard. Il-Parti VI tistabbilixxi l-proċeduri li għandhom jiġu segwiti f’każ ta’ emerġenza, għall-iżgurar ta’ reazzjoni rapida u konsistenti mill-Unjoni. Huma previsti biss ftit tibdiliet prattiċi mil-leġiżlazzjoni eżistenti, li hija meqjusa li tiffunzjona tajjeb ferm. Parti VII: Dispożizzjonijiet Finali u Tranżitorji Id-dispożizzjonijiet finali u tranżitorji jistipulaw id-dispożizzjonijiet nazzjonali, il-kundizzjonijiet għall-adozzjoni ta’ atti delegati, revoki oħra, u d-dispożizzjonijiet legali neċessarji. 6. IMPLIKAZZJONIJIET BAĠITARJI Din il-proposta ma timplikax spejjeż li mhumiex diġà inklużi fid-dikjarazzjoni finanzjarja tal-qafas finanzjarju komuni dwar il-katina alimentari, is-saħħa u t-trattament tajjeb tal-annimali, u relatati mas-saħħa tal-pjanti u l-materjal riproduttiv tal-pjanti. 2013/0136 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar is-Saħħa tal-Annimali IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2), l-Artikolu 114(3) u l-Artikolu 168(4)(b) tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[9], Wara li kkunsidraw l-opinjoni tal-Kumitat tar-Reġjuni[10], Filwaqt li jaġixxu skont il-proċedura leġiżlattiva ordinarja, Billi: (1) L-impatt ta’ mard trażmissibbli u l-miżuri meħtieġa biex jikkontrollaw dan il-mard jistgħu jkunu devastanti għal annimali individwali, popolazzjonijiet tal-annimali, dawk li jżommu l-annimali, u l-ekonomija. (2) Kif l-esperjenzi reċenti wrew, il-mard trażmissibbli tal-annimali jista’ jkollu wkoll impatt sinifikanti fuq is-saħħa pubblika, bħal pereżempju fil-każ tal-influwenza tat-tjur tal-irziezet u s-salmonella. (3) Barra minn hekk, jafu jiġu osservati effetti interattivi negattivi fir-rigward tal-bijodiversità, it-tibdil fil-klima u aspetti ambjentali oħra. It-tibdil fil-klima jaf jinfluwenza l-emerġenza ta’ mard ġdid, il-prevalenza ta’ mard eżistenti u d-distribuzzjoni ġeografika ta’ aġenti tal-mard u l-organiżmi li jġorru l-mard, inklużi dawk li jaffettwaw l-annimali selvaġġi. (4) Sabiex jiġu żgurati standards għolja tas-saħħa pubblika u tal-annimali fl-Unjoni, għandhom jiġu stabbiliti regoli fil-livell tal-Unjoni għall-iżvilupp razzjonali tas-setturi tal-agrikoltura u l-akkwakultura, għal żieda fil-produttività u għas-saħħa tal-annimali. Dawn ir-regoli huma meħtieġa, fost l-oħrajn, biex ikun hemm kontribut għat-tlestija tas-suq intern, u biex ikun evitat it-tixrid ta’ mard infettiv. (5) Il-leġiżlazzjoni attwali tas-saħħa tal-annimali tal-Unjoni tikkonsisti f’serje ta’ atti bażiċi marbuta u interkonnessi li jistabbilixxu regoli dwar is-saħħa tal-annimali li japplikaw għall-kummerċ intra-Komunitarju, għad-dħul fl-Unjoni ta’ annimali u prodotti, għall-eradikazzjoni tal-mard, għall-kontrolli veterinarji, għann-notifika tal-mard, u għall-appoġġ finanzjarju b’rabta ma’ speċijiet differenti tal-annimali, iżda jonqos qafas legali globali li jipprovdi prinċipji armonizzati fis-settur kollu. (6) L-Istrateġija dwar is-Saħħa tal-Annimali għall-Unjoni (2007-2013) tipproponi li “Il-prevenzjoni hija aqwa mill-kura”, u ġiet adottata mill-Kummissjoni fil-Komunikazzjoni tagħha tad-19 ta’ Settembru 2007 lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni[11]. Din l-Istrateġija għandha l-għan li tiffoka aktar fuq miżuri preventivi, is-sorveljanza tal-mard, il-kontroll tal-mard u r-riċerka, sabiex titnaqqas l-inċidenza ta’ mard tal-annimali u timminimizza l-impatt tat-tifqigħat meta dawn iseħħu. Tipproponi l-adozzjoni ta’ “qafas regolatorju uniku u simplifikat għas-saħħa tal-annimali”, u b’hekk tfittex konverġenza għall-istandards internazzjonali filwaqt li tiżgura impenn sod għal standards għolja ta’ saħħa tal-annimali. (7) L-għan ta’ dan ir-Regolament huwa li jimplimenta l-impenji u l-viżjonijiet previsti f'dik l-Istrateġija dwar is-Saħħa tal-Annimali, inkluż il-prinċipju ta' "Saħħa waħda", u li jikkonsolida l-qafas ġuridiku komuni tal-politika tal-Unjoni dwar saħħet l-annimali permezz ta’ qafas regolatorju wieħed, issimplifikat u flessibbli għas-saħħa tal-annimali. (8) L-annimali jistgħu jbatu minn firxa wiesgħa ta’ infezzjonijiet jew mard li mhuwiex infettiv. Ħafna mard jista' jiġi ttrattat, għandu impatt biss fuq l-annimali individwali kkonċernati, jew ma jinxteridx fost annimali oħra jew fost il-bnedmin. Min-naħa l-oħra, il-mard li jittieħed jista’ jkollu impatt usa’ fuq is-saħħa tal-annimali jew is-saħħa pubblika b’effetti li jinħassu fuq livell ta' popolazzjoni. Ir-regoli tas-saħħa tal-annimali stipulati f’dan ir-Regolament għandhom biss ikunu limitati għal dak il-mard tal-aħħar. (9) Fl-istipular ta’ dawn ir-regoli dwar is-saħħa tal-annimali, huwa essenzjali li jingħataw kunsiderazzjonijiet lir-rabta bejn saħħet l-annimali u s-saħħa pubblika, l-ambjent, is-sikurezza tal-ikel u l-għalf, it-trattament xieraq tal-annimali, is-sigurtà tal-ikel, u l-aspetti ekonomiċi, soċjali u kulturali. (10) Id-Deċiżjoni tal-Kunsill 94/800/KEE tat-22 ta’ Diċembru 1994 dwar il-konklużjoni f'isem il-Komunità Ewropea, fejn għandhom x'jaqsmu affarijiet fil-kompetenza tagħha, fuq il-ftehim milħuq fil-Laqgħa ta' negozjati multilaterali fl-Urugwaj (1986-1994)[12] approvat f’isem dik li kienet il-Komunità Ewropea, fir-rigward ta’ dik il-parti ta’ dawk il-kwistjonijiet li taqa’ fil-kompetenza tagħha l-Ftehim li jistabbilixxi l-Organizzazzjoni Dinjija tal-Kummerċ (WTO), kif ukoll l-Ftehimiet stipulati fl-Annessi 1, 2 u 3 għal dak il-Ftehim li jinkludu Ftehim dwar l-Applikazzjoni ta’ Miżuri Sanitarji u Fitosanitarji (il-Ftehim SPS). Il-Ftehim SFS jirregola l-użu tal-miżuri meħtieġa biex jipproteġu s-saħħa tal-bniedem, il-ħajja jew is-saħħa tal-annimali jew tal-pjanti sabiex dawn ma jerġgħux jiddiskriminaw, b’mod arbitrarju jew mhux iġġustifikat, bejn il-Membri tad-WTO. Jekk jeżistu standards internazzjonali, jeħtieġ li jintużaw bħala bażi. Madankollu, il-Membri għandhom id-dritt li jistabbilixxu standards rilevanti tagħhom stess, sakemm dawn l-istandards ikunu bbażati fuq evidenza xjentifika. (11) Fir-rigward tas-saħħa tal-annimali l-Ftehim SPS jirreferi għall-istandards tal-Organizzazzjoni Dinjija għas-Saħħa tal-Annimali (OIE) fir-rigward tal-kundizzjonijiet tas-saħħa tal-annimali għall-kummerċ internazzjonali. Sabiex jitnaqqas ir-riskju ta' tfixkil kummerċjali, il-miżuri tal-UE dwar is-saħħa tal-annimali għandhom jimmiraw għal livell xieraq ta' konverġenza mal-istandards tal-OIE. (12) F’ċirkostanzi speċifiċi fejn ċertu riskju għas-saħħa tal-annimal jew tal-publiku jeżisti iżda tkun tippersisti inċertezza xjentifika, l-Artikolu 5(7) tal-Ftehim SPS, li ġie interpretat għall-Unjoni fil-Komunikazzjoni tal-Kummissjoni tat-2 ta’ Frar 2000 dwar il-prinċipju ta’ prekawzjoni[13], jippermetti lil Membru ta’ dak il-ftehim li jadotta miżuri proviżorji fuq il-bażi tal-informazzjoni rilevanti disponibbli. F’ċirkostanzi bħal dawn, il-Membru tad-WTO huwa rikjest li jikseb it-tagħrif addizzjonali meħtieġ għal stima iktar oġġettiva tar-riskji, u li jeżamina l-miżura skont il-każ f'perjodu ta’ żmien raġonevoli. (13) Il-valutazzjoni tar-riskju, li fuqha jissejsu l-miżuri meħudin skont dan ir-Regolament, għandha tkun ibbażata fuq l-evidenza xjentifika disponibbli u titwettaq b’mod indipendenti, oġġettiv u trasparenti. Għandhom jitqiesu wkoll l-opinjonijiet tal-Awtorità Ewropea għas-Sikurezza tal-Ikel stabbilita bl-Artikolu 22(1) tar-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel [Sikurezza tal-Ikel] u jistabbilixxi l-proċeduri fi kwistjonijiet ta' sigurtà [sikurezza] tal-ikel[14]. (14) Ir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002 (Regolament dwar prodotti sekondarji tal-annimali)[15] jistabbilixxi regoli tas-saħħa kemm pubblika kif ukoll tal-annimali għal ċerti prodotti sekondarji tal-annimali u prodotti derivati minnhom, sabiex jiġu evitati u minimizzati r-riskji għas-saħħa pubblika u tal-annimali li ġejjin minn dawn il-prodotti, u b’mod partikolari biex titħares is-sikurezza tal-katina tal-ikel u tal-għalf. Sabiex tkun evitata kull dupplikazzjoni tal-leġiżlazzjoni tal-Unjoni, dan ir-Regolament għandu għalhekk japplika biss għal prodotti sekondarji tal-annimali u prodotti derivati minnhom fejn regoli speċifiċi ma jkunux stabbiliti fir-Regolament (KE) Nru 1069/2009, u fejn huwa involut riskju għas-saħħa tal-annimali. Pereżempju, ir-Regolament (KE) Nru 1069/2009 ma jirregolax kif għandhom jiġu ttrattati l-prodotti sekondarji tal-annimali u l-prodotti derivati minnhom fil-kuntest ta’ miżuri ta’ kontroll tal-mard, u għalhekk dawn il-kwistjonijiet huma debitament koperti minn dan ir-Regolament. (15) Barra minn hekk, regoli speċifiċi dwar mard trażmissibbli, inkluż dak li jiġi trażmess lill-bnedmin (“żoonożi”), huma stabbiliti diġà fir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistabblixxi regoli għall-prevenzjoni, kontroll u eradikazzjoni ta’ ċerta enċefalopatija sponġiformi li tinxtered[16], id-Direttiva 2003/99/KE tal-Parlament Ewropew u tal-Kunsill tas-17 ta’ Novembru 2003 rigward il-monitoraġġ taż-żoonożi u tal-aġenti żoonotiċi[17], li temenda d-Deċiżjoni tal-Kunsill 90/424/KEE u li tħassar id-Direttiva tal-Kunsill 92/117/KEE[18] u r-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 dwar il-kontroll tas-salmonella u aġenti żoonotiċi oħra speċifikati li jinġarru mill-ikel, u regoli speċifiċi dwar mard li jittieħed fil-bnedmin fid-Deċiżjoni Nru 2119/98/KE tal-Parlament Ewropew u tal-Kunsill tal-24 ta’ Settembru 1998 dwar l-istabbiliment ta’ network għas-sorveljanza epidemoloġika u l-kontroll ta’ mard li jinxtered fil-Komunità[19]. Dawn l-atti għandhom jibqgħu fis-seħħ wara l-adozzjoni ta’ dan ir-Regolament. Għalhekk, sabiex tkun evitata kull duplikazzjoni tal-leġiżlazzjoni tal-Unjoni, dan ir-Regolament għandu japplika biss għal żoonożi sal-punt li mhumiex diġà stabbiliti regoli speċifiċi f’dawk l-atti l-oħra tal-Unjoni. (16) Mard li jseħħ f’popolazzjonijiet tal-annimali selvaġġi jista’ jkollu effett detrimentali fuq is-setturi tas-sajd u l-akkwakultura, fuq is-saħħa pubblika, l-ambjent u l-bijodiversità. Huwa għalhekk xieraq li l-kamp ta' applikazzjoni ta’ dan ir-Regolament għandu, f’dawn il-każijiet, ikopri l-annimali selvaġġi, kemm bħala vittmi potenzjali ta’ dak il-mard u kemm bħala l-vetturi tiegħu. (17) Il-mard tal-annimali ma jitteħidx biss permezz ta’ kuntatt dirett bejn l-annimali jew bejn l-annimali u l-bnedmin. Jiġi trasferit ukoll aktar lil hinn, permezz ta’ sistemi tal-ilma u tal-arja, vetturi bħal insetti, jew l-isperma, l-ova u l-embrijuni użati f’inseminazzjoni artifiċjali, l-ovum f'donazzjonijiet, jew it-trasferiment ta’ embrijuni. L-aġenti tal-mard jistgħu jinsabu wkoll fl-ikel u prodotti oħra ta’ oriġini mill-annimali, bħal ġilda, pil, rix, qarn u kwalunkwe materjal ieħor derivat mill-ġisem ta’ annimal. Barra minn hekk, diversi oġġetti oħra bħall-vetturi tat-trasport, it-tagħmir, l-għalf, u l-ħuxlief u t-tiben, jistgħu jkunu aġenti tad-diffużjoni tal-mard. Għalhekk, regoli effettivi tas-saħħa tal-annimali hemm bżonn li jkopru kull rotta ta’ infezzjoni u l-materjal involut fiha. (18) Il-mard tal-annimali jista’ jkollu effetti detrimentali fuq id-distribuzzjoni tal-ispeċijiet tal-annimali selvaġġi, u b’hekk jaffettwa l-bijodiversità. Mikroorganiżmi li jikkawżaw mard tal-annimali jistgħu għalhekk jaqgħu fi ħdan id-definizzjoni ta’ speċijiet aljeni invażivi tal-Konvenzjoni tan-Nazzjonijiet Uniti dwar id-Diversità Bijoloġika. Il-miżuri stipulati f’dan ir-Regolament iqisu wkoll il-bijodiversità u għalhekk dan ir-Regolament għandu jkopri speċijiet tal-annimali u aġenti tal-mard, inklużi dawk definiti bħala speċijiet ta’ annimali invażivi, li jkollhom rwol fit-trażmissjoni ta’, jew li huma affettwati minn, mard kopert minn dan ir-Regolament. (19) Fil-leġiżlazzjoni tal-Unjoni adottata qabel dan ir-Regolament hemm regoli separati li jikkonċernaw is-saħħa tal-annimali stipulati għall-annimali terrestri u akkwatiċi. Id-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f’annimali akkwatiċi[20], tippreskrivi regoli speċifiċi għall-annimali akkwatiċi. Iżda fil-biċċa l-kbira tal-każijiet, il-prinċipji ewlenin ta’ governanza tajba tas-saħħa tal-annimali huma applikabbli għaż-żewġ gruppi ta’ speċijiet tal-annimali. Għaldaqstant, il-kamp ta’ applikazzjoni ta’ dan ir-Regolament għandu jkopri kemm l-annimali terrestri kif ukoll dawk akkwatiċi, u għandu jallinja dawk ir-regoli tas-saħħa tal-annimali, fejn applikabbli. Madankollu, għal ċerti aspetti, b’mod partikolari r-reġistrazzjoni u l-approvazzjoni ta’ stabbilimenti u t-traċċabbiltà u movimenti ta’ annimali fi ħdan l-Unjoni, dan ir-Regolament josserva l-approċċ adottat fil-passat, jiġifieri li jistabbilixxi ġabriet differenti ta’ regoli dwar is-saħħa tal-annimali għall-annimali terrestri u akkwatiċi minħabba l-ambjenti differenti tagħhom u għalhekk rekwiżiti differenti għall-ħarsien tas-saħħa. (20) Il-leġiżlazzjoni tal-Unjoni adottata qabel dan ir-Regolament u b’mod partikolari d-Direttiva tal-Kunsill 92/65/KEE tat-13 ta’ Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta’, u l-importazzjoni fil-Komunità ta’ annimali, semen, ova u embrijuni, li mhumiex soġġetti għall-kondizzjonijiet dwar is-saħħa tal-annimali preskritti f’regoli speċifiċi tal-Komunità msemmija fl-Anness A(I) tad-Direttiva 90/425/KEE[21] jistipula wkoll regoli bażiċi tas-saħħa tal-annimali għal speċijiet ta’ annimali oħra mhux regolati f’atti oħra tal-Unjoni, bħalma huma r-rettili, l-amfibji, il-mammiferi tal-baħar, u oħrajn li mhumiex annimali akkwatiċi jew terrestri kif definiti f’dan ir-Regolament. Normalment, dawn l-ispeċijiet ma jirrappreżentawx riskju sinifikanti għas-saħħa tal-bnedmin jew ta’ annimali oħra, u għalhekk ftit regoli biss dwar is-saħħa tal-annimali, jekk hemm, japplikaw għalihom. Sabiex jiġu evitati piżijiet u spejjeż amministrattivi mhux meħtieġa, dan ir-Regolament għandu jsegwi l-approċċ adottat fil-passat, jiġifieri li jipprovdi l-qafas legali għal regoli dettaljati dwar is-saħħa tal-annimali għall-movimenti ta’ dawn l-annimali u l-prodotti tagħhom li għandhom jiġu stabbiliti jekk ir-riskji involuti jeħtieġu hekk. (21) Iż-żamma ta’ annimali domestiċi, inklużi annimali akkwatiċi ornamentali fid-djar u akkwarji ornamentali mhux kummerċjali, kemm ġewwa u kemm barra, ġeneralment tirrappreżenta riskju ta’ saħħa aktar baxx meta mqabbla ma’ modi oħrajn ta’ żamma jew tal-moviment tal-annimali fuq skala usa’, bħal dawk komuni fl-agrikoltura. Għalhekk, mhuwiex xieraq li rekwiżiti ġenerali li jikkonċernaw ir-reġistrazzjoni, iż-żamma ta’ dokumenti u movimenti fl-Unjoni japplikaw għal dawn l-annimali, billi dan ikun jirrappreżenta piż u spiża amministrattivi mhux ġustifikati. Ir-rekwiżiti għar-reġistrazzjoni u ż-żamma ta’ reġistru għalhekk m’għandhomx japplikaw għal dawk li jżommu l-annimali domestiċi. Barra minn hekk, għandhom jiġu stabbiliti regoli speċifiċi għal movimenti mhux kummerċjali tal-annimali domestiċi fl-Unjoni. (22) Xi gruppi ddefiniti ta’ annimali, li għalihom jeżistu regoli speċjali dwar is-saħħa tal-annimali f’dan ir-Regolament, jeħtieġ li jiġu elenkati bħala speċijiet f’Anness, minħabba l-kamp ta’ applikazzjoni wiesa’ tal-grupp. Dan huwa l-każ għall-grupp ta’ mammiferi kklassifikati bħala ungulati. Din il-lista għandha mnejn ikollha tinbidel fil-ġejjieni minħabba raġunijiet ta’ tassonomija mibdula, l-iżvilupp xjentifiku jew aġġornamenti tekniċi ġustifikati mix-xjenza. Bl-istess mod, il-lista ta’ speċijiet tal-annimali domestiċi jista’ jkun hemm il-bżonn li tiġi aġġustata minħabba żviluppi fis-soċjetà, jew jekk jinbidlu d-drawwiet ta' dawk li jżommu l-annimali domestiċi, b’mod partikolari fejn dawn l-annimali jittrażmettu l-mard. Għalhekk, sabiex jitqiesu dawn il-bidliet, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward tal-listi ta’ annimali domestiċi u ungulati stabbiliti fl-Annessi I u II għal dan ir-Regolament. (23) Mhux il-mardiet kollha trażmissibbli tal-annimali jistgħu jew għandhom jiġu evitati u kkontrollati permezz ta’ miżuri regolatorji, pereżempju jekk il-marda hija wisq ġenerali, għodod dijanjostiċi ma jkunux disponibbli, jew jekk is-settur privat jista’ jieħu miżuri biex jikkontrolla l-marda hu stess. Miżuri regolatorji biex jipprevjenu u jikkontrollaw mard trażmissibbli tal-annimali jkollhom konsegwenzi ekonomiċi importanti għas-setturi rilevanti u jfixklu l-kummerċ. Għalhekk huwa essenzjali li dawn il-miżuri jkunu applikati biss meta proporzjonati u meħtieġa, bħal meta marda tippreżenta jew hi suspettata li tippreżenta riskju sinifikanti għas-saħħa tal-annimali jew dik tal-pubbliku. (24) Barra minn hekk, il-miżuri preventivi u ta’ kontroll għal kull marda trażmissibbli tal-annimali għandhom ikunu “mfassla apposta” sabiex jiġu indirizzati l-profil epidemjoloġiku uniku tagħha u l-konsegwenzi tiegħu. Il-parti preventiva u r-regoli ta' kontroll li japplikaw għal kull marda minnhom għandhom għalhekk ikunu speċifiċi skont il-marda. (25) Għall-mard trażmissibbli tal-annimali, kundizzjoni ta' marda hija normalment assoċjata mad-dritt ta’ manifestazzjoni klinika jew patoloġika ta’ din l-infezzjoni. Madankollu, għall-fini ta’ dan ir-Regolament, li għandu l-għan li jikkontrolla l-firxa u jeqred ċertu mard trażmissibbli tal-annimali, id-definizzjoni għandha tkun usa’ sabiex tinkludi trasportaturi oħra tal-aġent tal-marda. (26) Xi mard trażmissibbli tal-annimali ma jinxteridx faċilment fost annimali oħra jew il-bnedmin, u għalhekk ma jikkawżawx dannu ekonomiku jew ta’ bijodiversità fuq skala wiesgħa. Għalhekk, ma jirrappreżentawx theddida serja għas-saħħa tal-annimali jew għas-saħħa pubblika fl-Unjoni, u għaldaqstant jista’, jekk mixtieq, jiġi indirizzat minn regoli nazzjonali. (27) Għal mard trażmissibbli tal-annimali li mhuwiex soġġett għall-miżuri stabbiliti fil-livell tal-Unjoni iżda li huwa ta’ xi importanza ekonomika għas-settur privat fil-livell lokali, dawn tal-aħħar għandhom, bl-għajnuna tal-awtoritajiet kompetenti tal-Istati Membri, jieħdu azzjonijiet biex jipprevjenu jew jikkontrollaw it-tali mard, pereżempju permezz ta’ miżuri awtoregolatorji jew l-iżvilupp ta’ kodiċi ta’ prattika. (28) B’kuntrast ma’ mard trażmissibbli tal-annimali deskritt fil-premessi 26 u 27, mard trażmissibbli ħafna tal-annimali jista' faċilment jinfirex lil hinn mill-fruntieri u, jekk ikun ukoll każ ta' żoonożi, jista' wkoll ikollu impatt fuq is-saħħa pubblika u s-sikurezza tal-ikel. Għalhekk il-mard trażmissibbli ħafna tal-annimali u ż-żoonosi għandhom jiġu koperti minn dan ir-Regolament. (29) L-Azzjoni Nru 5 tal-Komunikazzjoni mill-Kummissjoni lill-Parlament Ewropew u lill-Kunsill – Pjan ta’ azzjoni kontra t-theddida dejjem tikber mir-Resistenza Antimikrobika[22] tenfasizza r-rwol preventiv ta’ dan ir-Regolament u tistenna tnaqqis konsegwenti tal-użu tal-antibijotiċi fl-annimali. Ir-reżistenza tal-mikroorganiżmi għall-antimikrobiċi li għalihom qabel kienu reattivi qed tiżdied. Din ir-reżistenza tikkomplika t-trattament ta’ mard infettiv fil-bnedmin u fl-annimali. Bħala riżultat, il-mikroorganiżmi li żviluppaw reżistenza għall-antimikrobiċi għandhom ikunu ttrattati bħallikieku kienu mard li jittieħed, u għalhekk jaqgħu fil-kamp ta’ applikazzjoni ta’ dan ir-Regolament. (30) Perikli ġodda assoċjati ma’ ċertu mard jew ċerti speċijiet jistgħu jiżviluppaw b’mod partikolari minħabba bidliet fl-ambjent, il-klima, it-trobbija tal-annimali, it-tradizzjonijiet tal-biedja, iżda wkoll permezz ta’ bidliet soċjali. Il-progress xjentifiku jista’ jwassal ukoll għal għarfien ġdid u żieda fis-sensibilizzazzjoni dwar mard eżistenti. Barra minn hekk, il-mard u l-ispeċijiet li huma importanti llum jistgħu jkunu emarġinati fil-ġejjieni. Għalhekk l-ambitu ta’ dan ir-Regolament għandu jkun wiesa’, u r-regoli stabbiliti għandhom jiġu ffokati fuq il-mard b’rilevanza għolja għall-pubbliku. L-OIE, bl-appoġġ tal-Kummissjoni Ewropea, għandha tiżviluppa sistema ta’ prijoritizzazzjoni u kategorizzazzjoni tal-mard, billi tipproduċi studju dwar “l-elenkar u l-kategorizzazzjoni tal-prijorità fost mard tal-annimali, inkluż dak li jiġi trażmess lill-bnedmin”[23], u għodda għal tali eżerċizzju. Jeħtieġ li dan ir-Regolament jintroduċi approċċ bħal dan fil-leġiżlazzjoni tal-Unjoni. (31) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament fir-rigward ta’ mard trażmissibbli tal-annimali fil-livell tal-Unjoni, huwa meħtieġ li tiġi stabbilita lista armonizzata ta’ mard trażmissibbli tal-annimali (“mard elenkat”). Għalhekk is-setgħat ta’ implimentazzjoni sabiex tiġi stabbilita t-tali lista għandhom jiġu kkonferiti lill-Kummissjoni. (32) Mard emerġenti bil-potenzjal li jikkawża riskji serji għas-saħħa pubblika u tal-annimali u b'impatti fuq is-saħħa, l-ekonomija jew l-ambjent jista' jfeġġ fil-futur. Wara l-valutazzjoni ta’ tali mard u wara l-adozzjoni ta' miżuri temporanji ta’ emerġenza, meta rilevanti, reazzjoni ta’ malajr u l-introduzzjoni ta’ tali mard fil-lista ta’ mard elenkat tista’ tkun meħtieġa. Għaldaqstant, is-setgħa li jiġu adottati atti skont il-proċedura tal-urġenza għandha tiġi ddelegata lill-Kummissjoni f’dawn każijiet iġġustifikati ta’ riskji lis-saħħa pubblika jew tal-annimali. (33) Il-mard elenkat se jeħtieġ metodi ta’ ġestjoni differenti. Xi mard li jittieħed faċilment li bħalissa mhuwiex preżenti fl-Unjoni jeħtieġ miżuri stretti biex jinqered minnufih hekk kif dan ifeġġ. Għal mard ieħor li jista’ jkun diġà preżenti f’partijiet tal-Unjoni, eradikazzjoni obbligatorja jew volontarja tkun meħtieġa. Fiż-żewġ każijiet, huwa xieraq li jiġu stabbiliti restrizzjonijiet fuq il-movimenti ta’ annimali u prodotti, bħal projbizzjoni ta’ movimenti għal u minn żoni milquta, jew sempliċiment ittestjar qabel id-dispaċċ. Jista’ jkun xieraq li, f'każijiet oħra, tiġi implimentata biss sorveljanza tad-distribuzzjoni tal-marda, mingħajr it-teħid ta’ iktar miżuri. Dan ikun il-każ, b’mod partikolari, f’każ ta’ marda emerġenti li għaliha hemm informazzjoni limitata. (34) Għandhom jiġu stabbiliti kriterji biex jiġi żgurat li l-aspetti relevanti kollha jiġu meqjusa meta jiġi ddeterminat liema mard trażmissibbli tal-annimali għandu jiġi elenkat għall-finijiet ta’ dan ir-Regolament, u li tiġi determinata l-applikabbiltà ta’ regoli tar-Regolament għall-prevenzjoni u l-kontroll tal-mard fil-każ tal-mard elenkat differenti, biex jiġu żgurati l-koerenza u l-konsistenza. Sabiex jiġi żgurat li l-progress tekniku u xjentifiku u l-iżviluppi ta’ standards internazzjonali relevanti jiġu meqjusa, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward ta' emendi possibbli ta’ dawk il-kriterji. (35) Ir-regoli dwar il-prevenzjoni u l-kontrolli ta’ dan ir-Regolament għal xi marda speċifika trażmissibbli tal-annimali għadhom japplikaw għal speċijiet ta’ annimali li jistgħu jxerrdu l-marda inkwistjoni, billi jkunu suxxettibbli għaliha jew billi jservu ta' vettur tagħha. Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, huwa meħtieġ li tiġi stabbilita lista armonizzata ta’ speċijiet li għalihom il-miżuri għal mard elenkat speċifiku għandhom japplikaw fil-livell tal-Unjoni (‘speċijiet elenkati”), u għalhekk is-setgħat ta’ implimentazzjoni sabiex tiġi stabbilita t-tali lista għandhom jiġu kkonferiti lill-Kummissjoni. (36) Abbażi tal-importanza u l-livell tal-impatt ta’ xi marda elenkata, id-distribuzzjoni, il-prevalenza u l-inċidenza tagħha fl-Unjoni u d-disponibbiltà ta’ miżuri għall-prevenzjoni u l-kontroll tal-mard fir-rigward ta’ dik il-marda, għandhom japplikaw b’mod koerenti u b’mod konsistenti għal kull marda elenkata kategorija differenti ta’ regoli speċifiċi għall-prevenzjoni u l-kontroll tal-mard previsti f’dan ir-Regolament. (37) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament fir-rigward ta’ miżuri għall-prevenzjoni u l-kontroll tal-mard applikabbli għal mard elenkat, huwa meħtieġ li tiġi ddeterminata l-applikazzjoni tar-regoli previsti f’dan ir-Regolament għal mard elenkat fil-livell tal-Unjoni. Għalhekk is-setgħat ta’ implimentazzjoni sabiex jiġi stabbilit liema mard elenkat għandu jkun soġġett għal liema regoli għandhom jiġu kkonferiti lill-Kummissjoni. (38) L-operaturi, il-professjonisti u dawk li jżommu l-annimali domestiċi li lkoll jaħdmu mal-annimali huma fl-aħjar pożizzjoni biex josservaw u jiżguraw is-saħħa tal-annimali u ta’ prodotti taħt ir-responsabbiltà tagħhom. Għandhom għaldaqstant ikunu d-detenturi tar-responsabbiltà primarja għat-twettiq ta’ miżuri għall-prevenzjoni u l-kontroll tal-firxa ta’ mard fost il-bhejjem u l-prodotti taħt ir-responsabbiltà tagħhom. (39) Il-bijosigurtà hija waħda mill-għodod ewlenin ta’ prevenzjoni għad-dispożizzjoni tal-operaturi, u oħrajn li jaħdmu mal-annimali biex jiġu evitati l-introduzzjoni, l-iżvilupp u t-tixrid ta’ mard trażmissibbli tal-annimali, minn u fi ħdan xi popolazzjoni tal-annimali. Ir-rwol tal-bijosigurtà huwa rikonoxxut ukoll fil-Valutazzjoni tal-Impatt għall-adozzjoni tal-Liġi tal-UE dwar is-Saħħa tal-Annimali, u l-impatti possibbli huma speċifikament vvalutati. Sabiex jiġi żgurat li l-miżuri ta’ bijosigurtà applikati mill-operaturi, il-professjonisti u dawk li jżommu l-annimali domestiċi jkunu flessibbli biżżejjed, tant li jkunu aġġustati skont it-tip ta’ produzzjoni u l-ispeċijiet jew il-kategoriji ta’ annimali involuti u b'mod li jikkunsidraw iċ-ċirkostanzi lokali u l-iżviluppi tekniċi, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward ta' ħtiġijiet ta’ bijosigurtà supplimentari u aktar dettaljati. (40) Il-prodotti bijoċidali, bħad-diżinfettanti għall-iġjene veterinarja jew l-oqsma tal-ikel u tal-għalf, insettiċidi, repellanti jew rodentiċidi, għandhom rwol importanti fl-istrateġiji ta’ bijosigurtà, kemm fil-livell tal-farms kif ukoll matul it-trasport ta’ annimali. Għaldaqstant kellhom jiġu kkunsidrati bħala parti mill-bijosigurtà. (41) L-għarfien tas-saħħa tal-annimali, inkluż tas-sintomi tal-mard, il-konsegwenzi tal-mard u l-mezzi possibbli ta’ prevenzjoni inkluża l-bijosigurtà, it-trattament u l-kontroll, huwa prerekwiżit għal ġestjoni effiċjenti tas-saħħa tal-annimali, u huwa essenzjali għall-iżgurar tas-sejbien bikri ta’ mard tal-annimali. L-operaturi u l-professjonisti l-oħra tal-annimali għandhom għalhekk jiksbu dan l-għarfien kif xieraq. Dak it-tagħrif jista’ jiġi akkwistat b’mezzi differenti, pereżempju b'edukazzjoni formali, iżda wkoll permezz ta’ sistema konsultattiva għall-farms eżistenti fis-settur agrikolu jew b'taħriġ informali li għalih l-organizzazzjonijiet tal-bdiewa nazzjonali u Ewropej u organizzazzjonijiet oħra jistgħu jkunu kontributuri imprezzabbli. Dawk il-mezzi alternattivi li jiksbu dan l-għarfien għandhom ikunu rikonoxxuti wkoll minn dan ir-Regolament. (42) Il-veterinarji u l-professjonisti tas-saħħa tal-annimali akkwatiċi għandhom rwol kruċjali fl-aspetti kollha tal-ġestjoni tas-saħħa tal-annimali, u r-regoli ġenerali dwar ir-rwoli u r-responsabbiltajiet tagħhom għandhom ikunu stabbiliti f’dan ir-Regolament. (43) Il-veterinarji għandhom l-edukazzjoni u l-kwalifiki professjonali biex jiżguraw li jkunu kisbu l-għarfien, il-ħiliet u l-kompetenzi meħtieġa, fost l-oħrajn, biex issir dijanjożi tal-mard u biex jittrattaw l-annimali. Barra minn hekk, f’xi Stati Membri, għal raġunijiet storiċi, jew minħabba n-nuqqas ta’ veterinarji li jittrattaw mard tal-annimali tal-ilma, teżisti professjoni speċjalizzata imsejħa “professjonisti tas-saħħa tal-annimali akkwatiċi”. Dawn il-professjonisti tradizzjonalment mhumiex veterinarji iżda jipprattikaw il-mediċina tal-annimali akkwatiċi. Dan ir-Regolament għandu għalhekk jirrispetta d-deċiżjoni ta' dawk l-Istati Membri li jirrikonoxxu dik il-professjoni. F'każijiet hekk, il-professjonisti tas-saħħa tal-annimali akkwatiċi għandu jkollhom l-istess responsabbiltajiet u obbligi bħall-veterinarji li jikkonċernaw il-qasam ta’ ħidma speċifiku tagħhom. Dan l-approċċ huwa skont il-Kodiċi tas-Saħħa tal-Annimali Akkwatiċi tal-OIE. (44) Sabiex jiġi żgurat li l-veterinarji u l-professjonisti tas-saħħa tal-annimali akkwatiċi li jwettqu attivitajiet li jaqgħu fi ħdan il-kamp ta' applikazzjoni ta' dan ir-Regolament ikunu kwalifikati adegwatament u jirċievu t-taħriġ adegwat, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward tal-kwalifika u t-taħriġ tagħhom. (45) L-Istati Membri, u b’mod partikolari l-awtorità kompetenti tagħhom responsabbli mis-saħħa tal-annimali, huma fost l-atturi ewlenin għall-prevenzjoni u l-kontroll tal-mard trażmissibbli tal-annimali. L-awtorità kompetenti għas-saħħa tal-annimali għandha rwol importanti fir-rigward tas-sorveljanza, il-qerda, il-miżuri ta’ kontroll tal-mard, l-ippjanar ta’ kontinġenza, il-qawmien ta' kuxjenza dwar il-mard, u l-faċilitar tal-movimenti tal-annimali u fil-kummerċ internazzjonali permezz tal-ħruġ ta’ ċertifikati tas-saħħa tal-annimali. Sabiex ikunu jistgħu jaqdu dmirijiethom skont dan ir-Regolament, l-Istati Membri jiddependu mill-aċċess għal finanzi adegwati, infrastrutturali u riżorsi ta’ persunal fit-territorji tagħhom, inklużi l-kapaċità laboratorja u l-għarfien rilevanti xjentifiku u ta' natura oħra. (46) L-awtorità kompetenti ma tistax twettaq dejjem l-attivitajiet kollha meħtieġa li jridu jsiru skont dan ir-Regolament minħabba riżorsi limitati. Għal dik ir-raġuni huwa neċessarju li tiġi stipulata l-bażi legali għad-delegazzjoni tal-prestazzjoni ta’ tali attivitajiet lill-veterinarji. Sabiex jiġu żgurati l-kundizzjonijiet neċessarji għall-applikazzjoni ġenerali ta’ miżuri għall-prevenzjoni u l-kontroll tal-mard madwar l-Unjoni, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward tad-delegazzjoni tal-prestazzjoni ta' dawk l-attivitajiet lill-veterinarji u fejn jidħol it-taħriġ xieraq tagħhom. (47) L-aħjar ġestjoni tas-saħħa tal-annimali tista’ tintlaħaq biss b’kooperazzjoni ma’ min irabbi l-bhejjem, l-operaturi, il-partijiet interessati l-oħra u l-imsieħba kummerċjali. Biex jiġi żgurat l-appoġġ tagħhom huwa neċessarju li jiġu organizzati proċeduri dwar it-teħid ta’ deċiżjonijiet u l-applikazzjoni tal-miżuri previsti f’dan ir-Regolament b’mod ċar u trasparenti. Għalhekk l-awtorità kompetenti għandha tieħu passi xierqa biex iżżomm lill-pubbliku informat, speċjalment meta jkun hemm raġunijiet tajba għal suspett li xi annimali jew prodotti jistgħu jippreżentaw riskju għas-saħħa tal-annimali jew is-saħħa pubblika u meta xi każ ikun ta’ interess pubbliku. (48) Biex jiġi evitat ir-rilaxx ta’ aġenti tal-mard minn laboratorji, istituti u faċilitajiet oħra tal-immaniġġjar tal-ġarr tal-aġenti tal-mard, huwa vitali li dawn jieħdu miżuri xierqa ta’ bijosigurtà, bijosikurezza u bijokonteniment. Għalhekk, dan ir-Regolament għandu jipprevedi miżuri ta’ sikurezza biex dawn jiġu osservati fl-immaniġġjar tal-ġarr jew it-trasportazzjoni tat-tali aġenti tal-mard, vaċċini u prodotti bijoloġiċi oħrajn. Dan l-obbligu għandu japplika wkoll għal kwalunkwe persuna ġuridika jew fiżika li tkun involuta f’tali attività. Sabiex jiġi żgurat li l-istandards tas-sikurezza huma rispettati fl-immaniġġjar tal-ġarr ta' aġenti bijoloġiċi, vaċċini u prodotti bijoloġiċi oħra kuntaġġużi ħafna, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward tal-miżuri ta’ sikurezza f’dawk il-laboratorji, istituti u faċilitajiet u fejn jidħol il-moviment ta’ aġenti tal-mard. (49) Id-ditezzjoni bikrija u katina ċara tan-notifika u r-rappurtar tal-mard huma kruċjali għal-kontroll effettiv tal-mard. Sabiex jinkiseb rispons effiċjenti u bla dewmien għal kwalunkwe suspett jew konferma ta’ tifqigħa ta’ ċertu mard elenkat, għandhom ikunu notifikati minnufih lill-awtorità kompetenti. Dawk l-obbligi ta’ notifika għandhom ikunu applikabbli għal kwalunkwe persuna fiżika jew ġuridika sabiex jiġi żgurat li l-ebda tifqigħa ta’ mard ma tibqa’ bla ma ħadd jinduna biha. (50) Il-veterinarji huma atturi ewlenin fl-investigazzjoni ta’ mard u rabta importanti bejn l-operaturi u l-awtorità kompetenti. Għalhekk, dawn għandhom jiġu nnotifikati mill-operatur f’każijiet ta’ mortalità mhux normali, problemi ta' mard serju ieħor, jew produzzjoni mnaqqsa b’mod sinifikanti fir-rati ta’ produzzjoni b’kawża indeterminata. (51) Sabiex jiġi żgurat li jkun hemm notifika effettiva u effiċjenti, u biex jiġu ċċarati ċ-ċirkustanzi differenti relatati ma' mortalità mhux normali u sinjali ta' mard gravi ieħor, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward ta’ kriterji biex jiġi ddeterminat meta ċ-ċirkostanzi rilevanti għan-notifika jseħħu, u fir-rigward ta' regoli għal aktar investigazzjoni, fejn dan huwa rilevanti. (52) Għal ċertu mard elenkat, huwa vitali li l-Kummissjoni u l-Istati Membri l-oħra jkunu nnotifikati minnufih dwaru. Notifiki tal-Unjoni bħal dawn se jippermettu lill-Istati Membri ġirien jew oħrajn affettwati li jieħdu miżuri ta’ prekawzjoni meta jkunu ġġustifikati. Sabiex jiġu żgurati kondizzjonijiet uniformi għall-implimentazzjoni ta’ tali notifika tal-Unjoni, is-setgħat ta’ implimentazzjoni għandhom ikunu konferiti lill-Kummissjoni. (53) Min-naħa l-oħra, għal ċertu mard mhumiex meħtieġa notifika u azzjoni immedjata. F’dawk il-każijiet il-ġbir ta’ informazzjoni u r-rappurtaġġ fir-rigward tal-okkorrenza ta’ dan il-mard huma essenzjali biex tiġi kkontrollata s-sitwazzjoni tal-marda u, fejn ikun meħtieġ, biex jittieħdu miżuri għall-prevenzjoni u l-kontroll tal-mard. Dan ir-rekwiżit dwar ir-rappurtar jista’ japplika wkoll għall-mard li huwa soġġett għal notifika tal-Unjoni iżda fejn informazzjoni addizzjonali hija meħtieġa għall-implimentazzjoni effettiva ta’ miżuri għall-prevenzjoni u l-kontroll tal-mard. Sabiex jiġi żgurat li l-informazzjoni u d-dejta korretta, li huma meħtieġa biex jiġi evitat it-tixrid jew biex tiġi kkontrollata kull marda partikolari, jinġabru f'qafas ta' żmien adegwat, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni rigward il-materji li jridu jiġu rrappurtati. (54) Għan ewlieni tan-notifika u r-rappurtar tal-mard huwa li jiġġenera dejta epidemjoloġika affidabbli, trasparenti u aċċessibbli. Applikazzjoni ta' sistema ta' informazzjoni kompjuterizzata għall-ġbir u l-ġestjoni tad-dejta tas-sorveljanza b'mod effettiv għandhom jiġu stabbiliti fil-livell tal-Unjoni għall-mard elenkat u, fejn rilevanti, għal mard emerġenti jew antimikrobiċi patoġeni reżistenti għall-mediċini. Dik is-sistema għandha tippromwovi l-aħjar disponibbiltà tad-dejta, il-faċilitazzjoni tal-iskambju tad-dejta, u t-tnaqqis tal-piż amministrattiv għall-awtoritajiet kompetenti tal-Istati Membri billi jingħaqdu n-notifika tal-mard u r-rappurtar fi ħdan l-Unjoni u fil-livell internazzjonali fi proċess wieħed (jiġifieri il-bażi tad-dejta WAHIS/WAHID tal-OIE). Għandha tiġi żgurata wkoll konsistenza mal-iskambju ta’ informazzjoni skont id-Direttiva 2003/99/KE[24]. (55) Sabiex jiġu żgurati kundizzjonijiet uniformi għall-implementazzjoni tar-regoli tal-Unjoni dwar in-notifika u r-rappurtar tal-mard, għandhom jiġu kkonferiti setgħat ta’ implimentazzjoni lill-Kummissjoni biex din tistabbilixxi lista ta’ mard li huwa soġġett għan-notifika tal-Unjoni u r-regoli ta’ rappurtar tal-Unjoni stipulati f’dan ir-Regolament u li jistabbilixxu l-proċeduri, formati, dejta u skambji ta’ informazzjoni neċessarji rigward in-notifika u r-rappurtar tal-mard. (56) Is-sorveljanza hija element ewlieni tal-politika ta’ kontroll tal-mard. Għandha tipprevedi d-ditezzjoni bikrija ta’ mard trażmissibbli u n-notifika effiċjenti, biex b’hekk is-settur u l-awtorità kompetenti jimplimentaw, fejn fattibbli, miżuri f'waqthom għall-prevenzjoni u l-kontroll tal-mard, u l-qerda ta’ marda. Barra minn hekk, għandha tipprovdi informazzjoni dwar l-istat ta’ saħħa tal-annimali ta’ kull Stat Membru u l-Unjoni, u b’hekk tissostanzja ħelsien mill-mard u tiffaċilita l-kummerċ ma’ pajjiżi terzi. (57) L-operaturi josservaw l-annimali tagħhom fuq bażi regolari u jkunu fl-aqwa pożizzjoni biex jidentifikaw mortalità mhux normali jew sintomi serji oħra. Għaldaqstant, l-operaturi huma l-pedament ta’ kull sorveljanza u huma essenzjali għas-sorveljanza mwettqa mill-awtorità kompetenti. (58) Biex jiġu żgurati kollaborazzjoni mill-qrib u skambju ta’ informazzjoni bejn l-operaturi u l-veterinarji jew professjonisti tas-saħħa tal-annimali akkwatiċi u biex tiġi ssupplimentata s-sorveljanza mwettqa mill-operaturi, l-istabbilimenti, kif ikun xieraq għat-tip ta’ produzzjoni u fatturi oħra rilevanti, għandhom ikunu soġġetti għal żjarat dwar is-saħħa tal-annimali. Sabiex jiġi żgurat livell proporzjonat ta’ sorveljanza fir-rigward tar-riskji involuti f’tipi differenti ta’ stabbilimenti, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi delegata lill-Kummissjoni fir-rigward tal-kriterji u l-kontenut ta’ tali żjarat tas-saħħa tal-annimali f’tipi differenti ta’ stabbilimenti. (59) Huwa essenzjali li l-awtorità kompetenti jkollha fis-seħħ sistema ta’ sorveljanza ta’ mard elenkat li huma soġġetti għal sorveljanza. Dan għandu japplika wkoll għal mard emerġenti, fejn ir-riskji potenzjali għas-saħħa ta’ marda għandhom jiġu vvalutati u d-dejta epidemoloġika tinġabar għal dik il-valutazzjoni. Biex jiġi żgurat l-aħjar użu tar-riżorsi, l-informazzjoni għandha tinġabar, tkun kondiviża u użata bl-aktar mod effettiv u effiċjenti possibbli. (60) Is-sorveljanza, il-metodoloġija, il-frekwenza u l-intensità għandhom jiġu adattati għal kull marda speċifika u jqisu l-iskop speċifiku tas-sorveljanza, il-qagħda ta’ saħħet l-annimali fir-reġjun ikkonċernat, u kwalunkwe sorveljanza addizzjonali mwettqa mill-operaturi. (61) F’xi każijiet, u dan jiddependi mill-profil epidemjoloġiku ta’ marda u l-fatturi ta’ riskju rilevanti, programm ta’ sorveljanza strutturata aktarx jeħtieġ li jkun stabbilit. F’dak il-każ huwa xieraq li l-Istati Membri jiżviluppaw programmi ta’ sorveljanza bbażati fuq l-epidemjoloġija. Is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward ta’ sorveljanza uffiċjali, il-kriterji għal konferma ta’ tifqigħ u definizzjonijiet tal-każijiet ta’ dak il-mard u r-rekwiżiti għal programmi ta’ sorveljanza fir-rigward tal-kontenut tagħhom, l-informazzjoni li għandha tiġi inkluża, u l-perjodu ta’ applikazzjoni. (62) Biex titħeġġeġ il-koordinazzjoni bejn l-Istati Membri u jiġi żgurat li dawn il-programmi ta’ sorveljanza huma konsistenti mal-għanijiet tal-Unjoni, dawn għandhom jiġu sottomessi lill-Kummissjoni u lill-Istati Membri l-oħra għall-informazzjoni. Barra minn hekk, l-Istat Membru li jimplimenta programm ta’ sorveljanza għandu jissottometti wkoll rapporti regolari dwar ir-riżultati ta’ dak il-programm ta’ sorveljanza lill-Kummissjoni. Sabiex jiġu żgurati kundizzjonijiet uniformi għall-implementazzjoni ta’ programmi ta’ sorveljanza, għandhom jiġu kkonferiti setgħat ta’ implimentazzjoni lill-Kummissjoni biex din tistabbilixxi lista ta’ mard soġġetti għal programmi ta’ sorveljanza u li jistabbilixxu proċeduri, formati, skambju ta’ dejta u informazzjoni armonizzati. (63) L-Istati Membri li mhumiex ħielsa jew li mhux magħruf jekk humiex ħielsa mill-mard elenkat li huwa suġġett għal miżuri ta' qerda kif jipprevedi dan ir-Regolament, għandhom jintalbu jistabbilixxu programmi ta' qerda obbligatorji biex jeqirdu dak il-mard fejn il-qerda hija obbligatorja fl-Unjoni, jew ikollhom il-possibbiltà li jistabbilixxu programmi ta' qerda volontarji, biex jeqirdu dak il-mard fejn il-qerda hija fil-mira tal-Unjoni, iżda mhix obbligatorja. Sabiex jiġi żgurat li jkun hemm kondizzjonijiet uniformi ta’ applikazzjoni ġenerali fl-Unjoni kollha, huwa meħtieġ li jiġu stabbiliti rekwiżiti armonizzati għal dawn il-programmi ta’ qerda obbligatorja jew volontarja. Sabiex tkun żgurata eradikazzjoni tal-mard effettiv, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward tal-għanijiet ta’ strateġiji ta’ kontroll tal-mard, miżuri ta’ kontroll tal-mard skont il-programmi ta' qerda obbligatorja jew volontarja u r-rekwiżiti ta’ dawn il-programmi. (64) Sabiex jiġu żgurati kundizzjonijiet uniformi għall-implementazzjoni ta’ programmi għall-qerda tal-mard, għandhom jiġu kkonferiti setgħat ta’ implimentazzjoni lill-Kummissjoni biex tistabbilixxi proċeduri għas-sottomissjoni ta’ tali programmi, l-indikaturi tal-prestazzjoni, u r-rappurtar. (65) Barra minn hekk, l-Istati Membri għandu jkollhom il-possibbiltà li jiddikjaraw it-territorji kollha, żoni jew kumpartimenti tagħhom ħielsa minn waħda jew aktar mill-mard elenkat, li huma soġġetti għal regoli dwar programmi ta' qerda obbligatorja jew volontarja, sabiex ikunu protetti mill-introduzzjoni ta’ tali mard elenkat minn partijiet oħrajn tal-Unjoni jew minn pajjiżi jew territorji terzi. Proċedura armonizzata ċara, inklużi l-kriterji neċessarji għal status ta’ ħelsien minn mard, għandha tiġi ffissata għal dak l-għan. Sabiex jiġu żgurati kundizzjonijiet uniformi għall-implementazzjoni tal-għarfien ta' status ta’ ħelsien mill-mard fi ħdan l-Unjoni, huwa meħtieġ li tali status ta’ ħelsien mill-mard ikun uffiċjalment approvat, u għalhekk is-setgħat ta’ implimentazzjoni li jimplimentaw it-tali status għandhom jiġu kkonferiti lill-Kummissjoni. (66) L-OIE introduċiet il-kunċett ta’ kompartimentalizzazzjoni fil-qafas tal-Kodiċi tas-Saħħa tal-Annimali Terrestri u Akkwatiċi (il-kodiċijiet tal-OIE). Fil-leġiżlazzjoni tal-Unjoni adottata qabel dan ir-Regolament, dan il-kunċett huwa rikonoxxut biss għal speċijiet partikolari ta' annimali u mard, speċifikati fil-leġiżlazzjoni speċifika tal-Unjoni, jiġifieri għall-influwenza tat-tjur tal-irziezet u mard tal-annimali akkwatiċi. Dan ir-Regolament għandu jistabbilixxi l-possibbiltà li tintuża is-sistema ta' kompartimentalizzazzjoni għal speċijiet ta’ annimali oħra u mard ieħor. Sabiex jiġu stabbiliti l-kondizzjonijiet dettaljati għar-rikonoxximent, ir-regoli għall-approvazzjoni u r-rekwiżiti għall-kompartimenti, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni. (67) L-Istati Membri għandhom jagħmlu t-territorju, żoni u kompartimenti tagħhom ħielsa mill-mard magħrufa pubblikament bil-għan li jiġu informati l-imsieħba kummerċjali u jiġi ffaċilitat il-kummerċ. (68) Sabiex jiġu stabbiliti l-kondizzjonijiet dettaljati għar-rikonoxximent ta’ status ħieles mill-mard, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward tal-kriterji biex jinkiseb dan l-istatus, l-evidenza meħtieġa biex tissustanzja l-ħelsien mill-mard, il-miżuri speċjali għall-prevenzjoni u l-kontroll tal-mard, ir-restrizzjonijiet, l-informazzjoni li għandha tiġi pprovduta, id-derogi, u l-kondizzjonijiet għall-manutenzjoni, is-sospensjoni, l-irtirar jew ir-restituzzjoni ta’ status ta' ħelsien mill-mard. (69) Sabiex jiġu żgurati kondizzjonijiet uniformi għall-implimentazzjoni tal-proċeduri biex jinkiseb status ta’ ħelsien mill-mard, għandhom jiġu kkonferiti setgħat ta’ implimentazzjoni lill-Kummissjoni biex din tistabbilixxi l-mard elenkat li jista' jkun suġġett għal kompartimentalizzazzjoni, u biex tippreskrivi regoli dettaljati dwar formati għas-sottomissjoni tal-applikazzjonijiet u l-iskambju ta’ informazzjoni. (70) Il-preżenza ta’ popolazzjoni sħiħa li mhijiex immuna ta’ annimali, suxxettibbli għal ċertu mard elenkat, teħtieġ għarfien u tħejjija għall-mard fuq bażi permanenti. Il-pjanijiet ta’ kontinġenza wrew li huma għodda kruċjali li tirnexxi fil-kontroll ta’ emerġenzi ta' mard fl-imgħoddi. Sabiex tiġi żgurata din l-għodda effettiva u effiċjenti għall-kontroll tal-emerġenzi tal-mard, li tkun flessibbli biex tiġi aġġustata għas-sitwazzjonijiet ta' emerġenza, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward tar-rekwiżiti dettaljati u l-kundizzjonijiet għal pjanijiet ta’ kontinġenza. (71) Il-kriżijiet tas-saħħa tal-annimali tal-passat urew il-benefiċċji li jkollok proċeduri ta’ ġestjoni rapidi, speċifiċi u dettaljati għal emerġenzi ta’ mard. Dawk il-proċeduri ta’ organizzazzjoni għandhom jiżguraw reazzjoni rapida u effikaċi u titjib fil-koordinazzjoni tal-isforzi tal-partijiet kollha involuti, u b’mod partikolari tal-awtoritajiet kompetenti u l-partijiet interessati. (72) Biex tiġi żgurata l-applikabbiltà tal-pjanijiet ta’ kontinġenza f’sitwazzjonijiet ta’ emerġenza reali, huwa essenzjali li jiġu pprattikati u ttestjati s-sistemi biex jiġi żgurat li jaħdmu. Għal dak l-għan, l-awtoritajiet kompetenti tal-Istati Membri għandhom iwettqu eżerċizzji ta’ simulazzjoni, f’kooperazzjoni mal-awtoritajiet kompetenti tal-Istati Membri ġirien u tal-pajjiżi u territorji terzi, fejn fattibbli u rilevanti. (73) Sabiex jiġu żgurati kundizzjonijiet uniformi għall-implimentazzjoni tal-pjanijiet ta’ kontinġenza u tal-eżerċizzji ta’ simulazzjoni, għandhom jiġu kkonferiti setgħat ta’ implimentazzjoni lill-Kummissjoni biex din tistabbilixxi regoli għall-implimentazzjoni prattika ta’ dawk il-pjanijiet u eżerċizzji. (74) Prodotti mediċinali veterinarji bħal vaċċini, seri iperimmuni u antimikrobiċi għandhom rwol importanti fil-prevenzjoni u l-kontroll ta’ mard trażmissibbli. Il-valutazzjoni tal-impatt għall-adozzjoni tal-Liġi dwar is-Saħħa tal-Annimali tal-UE tenfasizza b’mod partikolari l-importanza tat-tilqim bħala għodda fil-prevenzjoni, il-kontroll u l-qerda tal-mard tal-annimali. (75) Madankollu, l-istrateġiji ta’ kontroll għal xi mard trażmissibbli jeħtieġu projbizzjoni jew restrizzjoni tal-użu ta’ ċerti prodotti mediċinali veterinarji, billi l-użu tagħhom jista’ jxekkel l-effettività ta’ dawn l-istrateġiji. Pereżempju, is-seri iperimmuni jew l-aġenti antimikrobiċi jistgħu jaħbu l-espressjoni ta’ marda, iwasslu biex id-detezzjoni ta’ aġent ta’ marda ssir impossibbli, jew jirrendu diffiċli dijanjożi differenzjali u rapida, u b’hekk jipperikolaw l-osservazzjoni korretta tal-mard. (76) Madankollu, dawk l-istrateġiji ta’ kontroll jistgħu jvarjaw b’mod sostanzjali bejn id-diversi mardiet elenkati. Għalhekk dan ir-Regolament għandu jipprevedi regoli dwar l-użu ta’ prodotti mediċinali veterinarji għall-prevenzjoni u l-kontroll tal-mard elenkat u dwar il-kriterji armonizzati għal konsiderazzjoni biex jiġi determinat jekk għandhomx jintużaw u kif għandhom jintużaw l-antimikrobiċi, il-vaċċini u s-seri iperimmuni. Sabiex jiġi żgurat approċċ flessibbli u biex jiġu indirizzati l-ispeċifiċitajiet ta’ setturi differenti tal-mard elenkat u d-disponibbiltà tat-trattamenti effettivi, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward ta’ restrizzjonijiet, projbizzjonijiet jew obbligi fl-użu ta' ċerti prodotti mediċinali veterinarji fil-qafas tal-kontroll ta’ ċertu mard elenkat. F’każ ta’ urġenza u sabiex jiġu indirizzati riskji emerġenti bil-possibbiltà ta’ konsegwenzi devastanti għas-saħħa tal-annimali u dik pubblika, l-ekonomija, is-soċjetà u l-ambjent, għandu jkun possibbli li dawn il-miżuri jkunu adottati bil-proċedura ta’ urġenza. (77) Wara l-konklużjonijiet tal-opinjoni esperta fuq il-banek tal-vaċċini u / jew dijanjostiċi għall-mard prinċipali tal-annimali[25], għandu wkoll isir possibbli għall-Unjoni u l-Istati Membri li jistabbilixxu riżervi ta’ antiġeni, vaċċini u reaġenti dijanjostiċi għall-mard elenkat li jirrappreżenta theddida serja għas-saħħa tal-annimali u dik pubblika. L-istabbiliment ta’ bank tal-Unjoni għall-antiġeni, il-vaċċini u r-reaġenti dijanjostiċi jippromwovi l-għanijiet tal-Unjoni dwar is-saħħa tal-annimali billi jippermetti reazzjoni rapida u effettiva meta r-riżorsi tiegħu jkunu meħtieġa u jirrappreżenta użu effiċjenti ta’ riżorsi limitati. (78) Sabiex jiġi żgurat it-tali rispons mgħaġġel u effettiv, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni, fir-rigward tal-istabbiliment u l-ġestjoni ta’ dawn il-banek, u l-istandards u r-rekwiżiti tas-sikurezza għall-operat tagħhom. Madankollu, dan ir-Regolament m’għandux jistipula r-regoli dwar il-finanzjament tal- miżuri preventivi u ta’ kontroll tal-mard, inkluż it-tilqim. (79) Il-kriterji għal aċċess prijoritarju għar-riżorsi tal-banek tal-Unjoni tal-antiġeni, il-vaċċini u r-reaġenti dijanjostiċi għandhom jiġu stabbiliti sabiex tiġi żgurata d-distribuzzjoni effettiva tagħhom f’emerġenzi. (80) Għal raġunijiet ta’ sigurtà fir-rigward tal-bijoterroriżmu u l-agroterroriżmu, ċerta informazzjoni dettaljata dwar il-banek tal-Unjoni tal-antiġeni, il-vaċċini u r-reaġenti dijanjostiċi għandha tiġi ttrattata bħala informazzjoni klassifikata, u l-pubblikazzjoni tagħha għandha tiġi pprojbita. (81) Sabiex jiġu żgurati kundizzjonijiet uniformi għall-ġestjoni tal-banek tal-Unjoni tal-antiġeni, il-vaċċini u r-reaġenti dijanjostiċi, għandhom jiġu kkonferiti setgħat ta’ implimentazzjoni lill-Kummissjoni biex din tistabbilixxi regoli dettaljati li jikkonċernaw il-prodotti bijoloġiċi li għandhom jiġu inklużi f’dawk il-banek u għal-liema mard, u regoli dettaljati dwar il-provvista, il-kwantitajiet, il-ħażna, il-kunsinna, ir-rekwiżiti proċedurali u tekniċi għall-vaċċini, l-antiġeni u r-reaġenti diagnostiċi u l-frekwenza u l-kontenut tas-sottomissjonijiet tal-informazzjoni lill-Kummissjoni. (82) Fil-każ ta’ tifqigħa ta’ marda elenkata meqjusa li tirrappreżenta riskju għoli għas-saħħa tal-annimali jew għas-saħħa pubblika fl-Unjoni, huwa meħtieġ li jittieħdu minnufih miżuri ta’ kontroll tal-mard biex jeqirdu t-tali marda elenkata sabiex jitħarsu s-saħħa tal-annimali u dik pubblika u s-setturi relevanti. (83) L-operaturi, il-professjonisti u dawk li jżommu l-annimali domestiċi għandu jkollhom ir-responsabbiltà primarja għall-kontroll u l-prevenzjoni tat-tixrid ta’ mard trażmissibbli. Għandhom jieħdu azzjoni immedjata f’każ ta’ suspett jew konferma ta’ mard li jittieħed faċilment. (84) L-awtorità kompetenti għandha tkun responsabbli sabiex jinbdew l-ewwel investigazzjonijiet biex tiġi kkonfermata jew eskluża tfaqqigħa ta’ xi marda kuntaġġuża ħafna elenkata, meqjusa li tirrappreżenta riskju għoli għas-saħħa tal-annimali jew għas-saħħa pubblika fl-Unjoni. (85) L-awtorità kompetenti għandha tistabbilixxi miżuri għall-kontroll tal-mard preliminari biex tiskansa t-tixrid possibbli tal-marda elenkata u tintrabat li twettaq inkjesta epidemoloġika. (86) Malli marda elenkata tiġi kkonfermata, l-awtorità kompetenti għandha tieħu l-miżuri meħtieġa għall-kontroll tal-marda, jekk meħtieġa, inkluż l-istabbiliment ta’ żoni ristretti, biex teqred u tiskansa l-firxa ulterjuri tat-tali marda. (87) L-okkorrenza ta’ marda elenkata f’annimali selvaġġi taf tippreżenta riskju għas-saħħa pubblika u saħħet l-annimali miżmuma. Regoli speċjali għandhom għalhekk jiġu stabbiliti għall-miżuri ta’ kontroll u qerda tal-mard fl-annimali selvaġġi, fejn meħtieġ. (88) Għal mard elenkat, li mhux kuntaġġuż ħafna, u li jkun soġġett għal qerda obbligatorja, għandhom jiġu implimentati l-miżuri ta’ kontroll tal-mard biex jipprevjenu t-tixrid tal-mard elenkat, b’mod partikolari dawk f’żoni mhux infettati. Madankollu, dawk il-miżuri jistgħu jkunu aktar limitati jew differenti meta mqabbla ma’ dawk applikabbli għall-mard l-aktar perikoluż elenkat. Għalhekk, dan ir-Regolament għandu jipprevedi regoli speċjali għal dak il-mard. L-Istati Membri li jkollhom programm ta’ qerda volontarja fis-seħħ, għandhom ukoll jimplimentaw it-tali miżuri ta’ kontroll tal-marda. Madankollu, il-livell u l-intensità ta’ miżuri ta’ kontroll tal-marda għandhom ikunu proporzjonati u jikkunsidraw il-karatteristiċi elenkati tal-marda inkwistjoni, id-distribuzzjoni tagħha u s-sinifikat tagħha għall-Istati Membri kkonċernati b’dan u l-Unjoni kollha kemm hi. (89) Sabiex tiġi żgurata l-applikazzjoni effettiva tal-miżuri ta’ kontroll tal-mard previsti f’dan ir-Regolament mill-operaturi, dawk li jżommu l-annimali domestiċi u l-awtoritajiet kompetenti u filwaqt li jittieħdu inkunsiderazzjoni l-ispeċifiċitajiet tal-miżuri ta’ kontroll tal-mard b'mod partikolari l-mard elenkat u l-fatturi ta’ riskju involuti, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni, fir-rigward tal-miżuri dettaljati tal-kontroll tal-mard fil-każ ta’ suspett jew konferma ta’ xi marda elenkata fi stabbilimenti, postijiet oħra u żoni ristretti. (90) Sabiex tiġi prevista l-possibbiltà li miżuri speċjali ta’ kontroll tal-mard jiġu adottati mill-Kummissjoni fuq bażi temporanja f’każ li l-miżuri ta’ kontroll tal-mard stabbiliti f’dan ir-Regolament ma jkunux biżżejjed jew ma jkunux xierqa biex jiġi indirizzat dak ir-riskju, għandhom jiġu kkonferiti setgħat implimentattivi lill-Kummissjoni li jistabbilixxi miżuri speċjali ta’ kontroll tal-mard għal perjodu limitat ta’ żmien. (91) Ir-reġistrazzjoni ta’ ċerti trasportaturi u stabbilimenti ta’ trobbija ta’ annimali terrestri jew l-immaniġġjar tal-prodotti ġerminali jew it-trasport tagħhom hija neċessarja biex tippermetti lill-awtoritajiet kompetenti jwettqu sorveljanza xierqa u biex jipprevjenu, jikkontrollaw u jeqirdu mard trażmissibbli. (92) Fejn ċertu tip ta’ stabbiliment li jżomm l-annimali terrestri jew jimmaniġġja jew jaħżen il-prodotti ġerminali joħloq riskju għas-saħħa tal-annimali partikolari, dan għandu jkun soġġett għal approvazzjoni mill-awtorità kompetenti. (93) Biex jiġu evitati piżijiet u spejjeż amministrattivi mhux ġustifikati, b’mod partikulari lill-intrapriżi żgħar u ta’ daqs medju (SMEs), għandha tingħata flessibbiltà lill-Istati Membri biex dawn jadattaw is-sistema ta’ reġistrazzjoni u approvazzjoni għall-kundizzjonijiet u x-xejriet ta’ produzzjoni lokali u reġjonali. (94) Sabiex jitnaqqsu l-piżijiet amministrattivi, ir-reġistrazzjoni u l-approvazzjonijiet, fejn possibbli, għandhom ikunu integrati f’sistema ta’ reġistrazzjoni jew ta’ approvazzjoni li Stat Membru jista’ jkollu diġà stabbilita għal skopijiet oħra. (95) L-operaturi jkollhom għarfien dirett tal-annimali li jkunu qed jieħdu ħsieb. Għalhekk għandhom iżommu reġistri aġġornati tat-tagħrif rilevanti biex wieħed jevalwa l-qagħda tas-saħħa tal-annimali, għar-rintraċċabbiltà u għal inkjesta epidemoloġika fil-każ li tfaqqa’ xi marda elenkata. Dawk ir-rekords għandhom ikunu faċilment aċċessibbli mill-awtorità kompetenti. (96) Sabiex tiġi żgurata d-disponibbiltà pubblika tal-informazzjoni aġġornata dwar l-istabbilimenti u t-trasportaturi rreġistrati u l-istabbilimenti approvati, l-awtorità kompetenti għandha tistabbilixxi u żżomm reġistru ta’ dawn l-istabbilimenti u trasportaturi. Is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni, fir-rigward tal-informazzjoni li trid tiġi inkluża fir-reġistru ta’ stabbilimenti u trasportaturi u r-rekwiżiti taż-żamma ta’ reġistru, rigward l-informazzjoni li għandha tkun irreġistrata, id-derogi mir-rekwiżiti taż-żamma tar-rekords u r-rekwiżiti addizzjonali speċifiċi għal dawn il-prodotti ġerminali. (97) Sabiex jiġu żgurati kondizzjonijiet uniformi għall-implimentazzjoni tal-ħtiġijiet stipulati f’dan ir-Regolament dwar ir-reġistrazzjoni u l-approvazzjoni ta’ stabbilimenti u dwar iż-żamma tar-rekords u r-reġistri, is-setgħat ta’ implimentazzjoni għandhom jingħataw lill-Kummissjoni biex din tistipula regoli dwar l-obbligi ta’ informazzjoni, eżenzjonijiet u regoli oħra, formati u speċifikazzjonijiet operattivi tar-reġistri u r-rekords. (98) It-traċċabbiltà effiċjenti hija element ewlieni tal-politika ta’ kontroll tal-mard. Ir-rekwiżiti tal-identifikazzjoni u r-reġistrazzjoni speċifiċi għall-ispeċi differenti ta’ annimali terrestri miżmuma u l-prodotti ġerminali għandhom jiddaħħlu fis-seħħ sabiex jiffaċilitaw l-applikazzjoni effettiva tal-prevenzjoni tal-mard u r-regoli ta’ kontroll stipulati f’dan ir-Regolament. Barra minn hekk, huwa importanti li tiġi prevista l-possibbiltà li tkun stabbilita sistema ta’ identifikazzjoni u reġistrazzjoni għal speċijiet li għalihom dawn l-arranġamenti ma jeżistux fil-preżent, jew meta ċirkostanzi u riskji li jinbidlu jiġġustifikaw dan. (99) Sabiex ikun assigurat it-tħaddim tajjeb tas-sistema ta’ identifikazzjoni u reġistrazzjoni u tiġi żgurata t-traċċabbiltà, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni fir-rigward tal-obbligi li jikkonċernaw il-bażijiet tad-dejta, l-għażla tal-awtorità kompetenti, l-identifikazzjoni dettaljata u r-rekwiżiti ta’ reġistrazzjoni għal speċijiet differenti tal-annimali u d-dokumenti. (100) Huwa xieraq li jitnaqqsu l-piżijiet u l-ispejjeż amministrattivi u tiġi prevista flessibbiltà fis-sistema f’ċirkostanzi fejn ir-rekwiżiti tat-traċċabbiltà jafu jinkisbu b’mezzi oħra minbarra dawk stabbiliti f’dan ir-Regolament. Il-Kummissjoni għandha għalhekk tingħata s-setgħa li tadotta atti delegati b'konformità mal-Artikolu 290 tat-Trattat dwar il-Funzjonament tal-Unjoni Ewropea rigward id-derogi mir-rekwiżiti ta' identifikazzjoni u reġistrazzjoni. (101) Sabiex jiġu żgurati kundizzjonijiet uniformi għall-implementazzjoni tas-sistema ta’ identifikazzjoni u reġistrazzjoni u t-traċċabbiltà, għandhom jiġu kkonferiti setgħat ta’ implimentazzjoni lill-Kummissjoni biex din tistabbilixxi regoli li jikkonċernaw l-ispeċifikazzjonijiet tekniċi għal bażijiet tad-dejta, mezzi ta’ identifikazzjoni, dokumenti u formati, l-iskadenzi, u kriterji għal derogi minn dawn is-sistemi. (102) Għodda importanti biex jiġu skansati l-introduzzjoni u t-tixrid ta’ mard trażmissibbli hija l-użu ta’ restrizzjonijiet fuq il-movimenti ta’ annimali u prodotti li jkunu jistgħu jittrażmettu dik il-marda. Madankollu, li r-restrizzjoni tal-moviment ta’ annimali u prodotti jista’ jkollha impatt ekonomiku qawwi u jaf ittellef it-tħaddim tas-suq intern. Dawn ir-restrizzjonijiet għandhom għalhekk jiġu applikati biss fejn ikun meħtieġ u b'mod proporzjonat għar-riskji involuti. Dan l-approċċ huwa konformi mal-prinċipji stabbiliti fil-Ftehim SPS u l-istandards internazzjonali tal-OIE. (103) Ir-rekwiżiti ġenerali stipulati f’dan ir-Regolament għandhom japplikaw għall kull tip ta’ moviment ta’ annimali, bħall-projbizzjoni ta’ moviment ta’ annimali minn stabbiliment fejn hemm mortalità mhux normali jew sintomi ta' xi marda oħra b'kawża indeterminata jew ħtiġijiet għall-prevenzjoni tal-mard matul it-trasport. (104) Il-qafas leġiżlattiv, li attwalment huwa stipulat fil-leġiżlazzjoni tal-Unjoni għall-moviment ta’ annimali terrestri, jistabbilixxi regoli armonizzati primarjament għall-moviment ta’ annimali terrestri u prodotti bejn l-Istati Membri, filwaqt li jħalli f’idejn l-Istati Membri li jiddeterminaw ir-rekwiżiti ta’ ġarr meħtieġa fit-territorju tagħhom. Tqabbil tas-sitwazzjoni attwali mal-għażla fejn ir-regoli dwar il-moviment fi ħdan l-Istati Membri għandhom ukoll jiġu armonizzati fil-livell tal-Unjoni, ġie elaborat estensivament fil-valutazzjoni tal-impatt dwar il-liġi tal-UE dwar is-saħħa tal-annimali. Ġie konkluż li l-approċċ attwali għandu jinżamm, peress li armonizzazzjoni sħiħa tal-movimenti kollha tkun kumplessa ħafna u l-benefiċċji f’termini ta’ faċilitazzjoni tal-moviment bejn l-Istati Membri m’għandhomx jissuperaw l-impatt negattiv li dan jista’ jkollu fuq l-abbiltà li jiġi kkontrollat il-mard. (105) Għal annimali suġġetti għal moviment bejn l-Istati Membri tapplika ġabra ta’ rekwiżiti bażiċi dwar is-saħħa tal-annimali. B’mod partikolari, l-annimali ma jistgħux jiġu suġġetti għal moviment minn stabbilimenti b’mortalità mhux normali jew b'sinjali ta’ mard ta’ kawża mhux magħrufa. Madankollu, każijiet ta’ mwiet, anke jekk anormali, li huma marbutin ma’ proċeduri xjentifiċi awtorizzati skont id-Direttiva 2010/63/UE tal-Parlament Ewropew u tal-Kunsill tat-22 ta’ Settembru 2010 dwar il-protezzjoni tal-annimali li jintużaw għal skopijiet xjentifiċi[26] u li mhumiex ta’ oriġini infettiva marbuta mal-mard elenkat, ma għandhiex tkun raġuni biex jiġi skansat il-moviment ta’ annimali maħsuba għal għanijiet xjentifiċi. (106) Madankollu, dan ir-Regolament għandu jipprevedi flessibbiltà biex jiġi ffaċilitat il-moviment ta’ speċijiet u kategoriji ta’ annimali terrestri, li jirrappreżentaw riskju baxx ta' tixrid tal-mard elenkat bejn l-Istati Membri. Barra minn hekk, aktar possibbiltajiet għal derogi għandhom ikunu previsti f’każijiet fejn l-Istati Membri jew l-operaturi alternattivi jimplimentaw b'suċċess miżuri li jtaffu r-riskju bħal livelli għoljin ta’ bijosigurtà u sistemi ta’ sorveljanza effettivi. (107) L-ungulati u t-tjur tal-irziezet huma gruppi ta’ speċijiet ta’ annimali ta’ sinifikat ekonomiku għoli u huma suġġetti għal rekwiżiti speċifiċi ta’ moviment skont il-leġislazzjoni tal-Unjoni adottati qabel dan ir-Regolament, jiġifieri d-Direttiva tal-Kunsill 64/432/KEE tas-26 ta’ Ġunju 1964 dwar il-problemi tas-saħħa tal-annimali li jaffettwaw il-kummerċ ta’ annimali bovini u suwini ġewwa l-Komunità[27], id-Direttiva tal-Kunsill 91/68/KEE tat-28 ta’ Jannar 1991 dwar il-kondizzjonijiet tas-saħħa ta’ l-annimali li jirregolaw il-kummerċ intra-Komunitarju tan-nagħaġ u tal-mogħoż[28], id-Direttiva tal-Kunsill 2009/156/KE tat-30 ta’ Novembru 2009 dwar kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta’ ekwidi[29], id-Direttiva tal-Kunsill 2009/158/KE tat-30 ta’ Novembru 2009 dwar il-kondizzjonijiet tas-saħħa ta’ bhejjem li jirregolaw il-kummerċ intra-Komunitarju, u l-importazzjoni ta’ tajr u bajd għat-tfaqqis minn pajjiżi terzi[30] u parzjalment id-Direttiva tal-Kunsill 92/65/KEE tat-13 ta’ Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta’, u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa tal-annimali meħtieġa f’regoli speċifiċi tal-Komunità li hemm referenza għalihom fl-Anness A (1) ta’ Direttiva 90/425/KEE[31]. Ir-regoli ewlenin għall-moviment ta’ dawk l-ispeċijiet għandhom jiġu stabbiliti f’dan ir-Regolament. Ir-rekwiżiti dettaljati li fil-biċċa l-kbira jiddependu mill-mard li jista’ jiġi trażmess minn speċijiet jew kategoriji differenti ta’ annimali għandhom ikunu regolati b’atti sussegwenti tal-Kummissjoni, filwaqt li jitqiesu l-ispeċifiċitajiet tal-mard, l-ispeċijiet u l-kategoriji tal-annimali inkwistjoni. (108) Billi l-operazzjonijiet ta’ assemblaġġ għall-ungulati u t-tjur tal-irziezet jirrappreżentaw sehem partikolarment għoli ta' riskju ta' marda, huwa xieraq li jiġu stabbiliti regoli speċifiċi f’dan ir-Regolament biex tkun protetta s-saħħa annimali involuti u jiġi skansat it-tixrid ta’ mard trażmissibbli. (109) Skont il-mard elenkat u l-ispeċijiet elenkati, huwa meħtieġ li jiġu stabbiliti rekwiżiti speċifiċi tas-saħħa tal-annimali għal ċerti speċijiet tal-annimali għajr l-ungulati u t-tjur tal-irziezet miżmuma. Regoli għal dawn l-ispeċijiet kienu wkoll stabbiliti fil-qafas legali applikabbli qabel dan ir-Regolament u b’mod partikolari fid-Direttiva 92/65/KEE. Dik id-Direttiva tistabbilixxi regoli ta’ moviment speċifiċi għall-ispeċijiet tal-annimali inklużi n-naħal, il-bagħal tan-naħal, ix-xadini, il-klieb u l-qtates, eċċ., u dan ir-Regolament għalhekk għandu jipprovdi bażi legali għall-adozzjoni ta’ atti delegati u ta’ atti ta’ implimentazzjoni li jistipulaw regoli għall-moviment speċifiku għal dawk l-ispeċijiet tal-annimali. (110) L-istabbilimenti konfinati, li normalment jintużaw għaż-żamma ta’ annimali tal-laboratorju jew annimali taż-żu, normalment jinvolvu livell għoli ta’ bijosigurtà, status tas-saħħa favorevoli u kkontrollat sew u huma soġġetti għal inqas movimenti jew movimenti biss fi ħdan iċ-ċirkwiti magħluqa ta’ dawk l-istabbilimenti. L-istatus ta’ stabbilimenti konfinati, li għalihom l-operaturi jistgħu japplikaw fuq bażi volontarja, iddaħħal l-ewwel darba fid-Direttiva 92/65/KEE, fejn huma stabbiliti r-regoli u r-rekwiżiti ta' approvazzjoni u r-rekwiżiti ta' moviment għal korpi, istituti u ċentri approvati. Dik is-sistema tippermetti li dawk l-istabbilimenti jiskambjaw annimali bejniethom b’inqas rekwiżiti ta’ moviment u fl-istess ħin tipprovdi garanziji tas-saħħa fiċ-ċirkwit konfinat tal-istabbilimenti. Għalhekk din kienet aċċettata mill-operaturi, u tintuża bħala għażla volontarja. Huwa għalhekk xieraq li jinżamm il-kunċett ta’ stabbilimenti konfinati, kif ukoll li jiġu stabbiliti regoli għall-moviment bejn dawk l-istabbilimenti f’dan ir-Regolament. (111) Għal skopijiet xjentifiċi, bħar-riċerka jew finijiet dijanjostiċi, u b’mod partikolari dawk awtorizzati skont id-Direttiva 2010/63/UE, jista’ jkun meħtieġ li annimali jkunu suġġetti għal moviment bla ma jikkonformaw mar-rekwiżiti ġenerali dwar is-saħħa tal-annimali stabbiliti f’dan ir-Regolament u jirrappreżentaw riskju ogħla għas-saħħa tal-annimali. Dawk it-tipi ta’ movimenti m’għandhomx ikunu pprojbiti jew ristretti bla raġuni bid-dispożizzjonijiet ta’ dan ir-Regolament, għax dan jista’ jimpedixxi attivitajiet ta’ riċerka li kieku kienu jkunu awtorizzati, u jista’m jdewwem il-progress xjentifiku. Madankollu, huwa essenzjali li jiġu stabbiliti regoli f’dan ir-Regolament biex ikun żgurat li l-movimenti ta’ dawk l-annimali jsir b’mod sigur. (112) Ix-xejriet ta’ movimenti tal-annimali taċ-ċirklu, annimali miżmuma fiż-żuwijiet, annimali maħsuba għal wirjiet u ċerti annimali oħra ta’ spiss ivarjaw mix-xejriet ta' moviment ta' speċijiet li jinżammu oħra. Għandu jitqies b'mod speċifiku l-adattament tar-regoli tal-Unjoni dwar il-moviment ta' dawn l-annimali, b’kunsiderazzjoni tar-riskji speċifiċi u l-miżuri ta' taffija tar-riskju alternattivi. (113) Sabiex jiġi żgurat li l-għanijiet tal-premessi minn 102 sa 112 ta’ dan ir-Regolament huma milħuqa, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni, fir-rigward tal-miżuri ta’ prevenzjoni kontra l-mard fit-trasport, ir-regoli speċifiċi għall-moviment ta’ ċerti speċijiet ta’ annimali u ċ-ċirkostanzi speċjali, bħal operazzjonijiet ta’ assemblaġġ jew lottijiet irrifjutati, kif ukoll rekwiżiti speċjali jew derogi għal tipi oħra ta’ movimenti, bħal moviment għal għanijiet xjentifiċi. (114) Sabiex tkun żgurata l-possibbiltà ta' regoli speċjali dwar il-movimenti, meta r-regoli dwar il-moviment ma jkunux suffiċjenti jew xierqa biex irażżnu t-tixrid ta’ ċertu mard, għandhom jiġu kkonferiti setgħat ta’ implimentazzjoni lill-Kummissjoni biex din tistabbilixxi regoli ta’ moviment speċjali għal perjodu limitat ta’ żmien. (115) L-annimali terrestri miżmuma li huma suġġetti għal moviment bejn l-Istati Membri għandhom ikunu konformi mar-rekwiżiti għal dawn il-movimenti. Fil-każ ta’ speċijiet ta’ riskju ta’ saħħa u ta’ importanza ekonomika akbar, il-kunsinni għandhom ikunu akkumpanjati minn ċertifikat tas-saħħa tal-annimali maħruġ mill-awtorità kompetenti. (116) Sa punt teknikament, prattikament u finanzjarjament vijabbli, għandhom jintużaw l-iżviluppi teknoloġiċi biex jitnaqqsu l-piżijiet amministrattivi fuq l-operaturi u l-awtorità kompetenti fir-rigward taċ-ċertifikazzjoni u n-notifika billi tintuża t-teknoloġija tal-informatika biex tissostitwixxi dokumenti fuq karta u jiġu ffaċilitati l-proċeduri ta’ notifika, u din għandha tintuża kemm jista’ jkun għal skopijiet multipli. (117) F’każijiet fejn ċertifikat tas-saħħa tal-annimali maħruġ mill-awtorità kompetenti ma jkunx meħtieġ, operatur li jissuġġetta annimali għal moviment lejn Stati Membri oħra għandu joħroġ dokument ta' awtodikjarazzjoni li jikkonferma li l-annimali jissodisfaw ir-rekwiżiti ta’ moviment stabbiliti f’dan ir-Regolament. (118) Sabiex ikun żgurat li jintlaħqu l-għanijiet imsemmija fil-premessi 115, 116 u 117 ta’ dan ir-Regolament, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni, fir-rigward tar-regoli dwar il-kontenut, l-obbligi ta’ informazzjoni, u d-derogi mir-rekwiżiti taċ-ċertifikazzjoni dwar saħħet l-annimali, ir-regoli speċifiċi ta’ ċertifikazzjoni u l-obbligi li veterinarji uffiċjali jwettqu kontrolli xierqa qabel l-iffirmar taċ-ċertifikat tas-saħħa tal-annimali. (119) Notifika ta’ movimenti ta’ annimali u prodotti ġerminali bejn l-Istati Membri u f’xi każijiet fit-territorju nazzjonali tal-Istati Membri hija essenzjali biex jiġu żgurati t-traċċabbiltà tal-annimali u dawk il-prodotti ġerminali, fejn dawn il-movimenti jistgħu jkunu marbuta ma’ riskju ta’ tixrid ta’ mard trażmissibbli. Għalhekk, dawn il-movimenti għandhom jiġu nnotifikati u rreġistrati. Is-sistema IMSOC prevista fl-Artikolu 130(1) tar-Regolament (UE) Nru xxx/xxx tal-Parlament Ewropew u tal-Kunsill dwar il-kontrolli uffiċjali u attivitajiet oħra uffiċjali mwettqa biex jiżguraw l-applikazzjoni tal-liġi dwar l-ikel u l-għalf, ir-regoli dwar is-saħħa u t-trattament xieraq tal-annimali, is-saħħa tal-pjanti u l-materjal riproduttiv tal-pjanti, il-prodotti għall-protezzjoni tal-pjanti u li jemenda r-Regolamenti (KE) Nru 999/2001, 1829/2003, 1831/2003, 1/2005, 396/2005, 834/2007, 1099/2009, 1069/2009, 1107/2009, ir-Regolamenti (UE) Nri 1151/2012, [….]/2013, u d-Direttivi 98/58/KE, 1999/74/KE, 2007/43/KE, 2008/119/KE, 2008/120/KE and 2009/128/KE (Ir-Regolament dwar il-kontrolli uffiċjali)[32] [Publication office] għandha tintuża għal dak l-iskop. (120) Sabiex jiġu żgurati kundizzjonijiet uniformi għall-implimentazzjoni tar-regoli stabbiliti f’dan ir-Regolament dwar iċ-ċertifikazzjoni tas-saħħa tal-annimali u n-notifika ta' moviment, għandhom jiġu kkonferiti setgħat ta’ implimentazzjoni lill-Kummissjoni biex din tistabbilixxi regoli li jikkonċernaw il-mudelli taċ-ċertifikati tas-saħħa tal-annimali, id-dokumenti ta' awtodikjarazzjoni, il-formati u l-iskadenzi għan-notifika tal-moviment kemm għall-annimali terrestri kif ukoll dawk akkwatiċi, il-prodotti ġerminali u fejn rilevanti anki l-prodotti li joriġinaw mill-annimali. (121) In-natura speċifika ta’ movimenti ta’ annimali domestiċi jirrappreżenta riskju għas-saħħa tal-annimali li jvarja konsiderevolment mill-każ ta' annimali miżmuma oħra. Regoli speċifiċi għal dawn il-movimenti għandhom għalhekk jiġu stabbiliti f’dan ir-Regolament. Sabiex jiġi żgurat li l-annimali domestiċi ma joħolqux riskju sinifikanti għat-tixrid ta’ mard trażmissibbli, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward ta’ regoli dettaljati dwar il-moviment ta’ dawk l-annimali. Sabiex ikunu żgurati kundizzjonijiet uniformi għall-implimentazzjoni tar-rekwiżiti ta’ saħħa tal-annimali stabbiliti f’dan ir-Regolament li għandhom x’jaqsmu mal-movimenti ta’ annimali domestiċi, għandhom jiġu kkonferiti setgħat ta’ implimentazzjoni lill-Kummissjoni biex din tistabbilixxi regoli dwar il-prevenzjoni tal-mard u miżuri ta’ kontroll li għandhom jittieħdu għal dawn il-movimenti. (122) L-annimali selvaġġi jistgħu għal raġunijiet varji jirrappreżentaw riskju għas-saħħa tal-annimali u dik pubblika, pereżempju, jekk ikunu soġġetti għal moviment lejn stabbiliment jew minn ambjent għal ieħor. Miżuri preventivi xierqa għall-moviment ta’ dawk l-annimali jafu jkunu jridu jittieħdu sabiex jiġi evitat it-tixrid ta’ mard trażmissibbli. Sabiex jiġi żgurat li l-annimali selvaġġi ma joħolqux riskju sinifikanti għat-tixrid ta’ mard trażmissibbli, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun iddelegata lill-Kummissjoni fir-rigward tar-rekwiżiti addizzjonali dwar il-moviment tal-annimali selvaġġi terrestri. (123) Il-prodotti ġerminali jafu jirrappreżentaw riskju simili ta’ tixrid ta’ mard trażmissibbli għal annimali ħajjin. Barra minn hekk, hemm xi speċifiċitajiet fil-produzzjoni tagħhom, li huma relatati ma’ domandi għoljin ta’ saħħa għall-annimali tat-trobbija u li jitolbu rekwiżiti tas-saħħa tal-annimali aktar stretti jew rekwiżiti partikolari li jikkonċernaw lill-annimali donaturi. Sabiex jiġu żgurati l-movimenti siguri ta’ dawn il-prodotti ġerminali, l-istandards għolja li huma mistennija minnhom u t-teħid ta' kunsiderazzjoni ta’ xi użi speċifiċi, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni, fir-rigward tar-rekwiżiti dettaljati għall-moviment ta’ dawn il-prodotti ġerminali ta’ ċerti speċijiet ta’ annimali, rekwiżiti speċjali, bħal pereżempju l-moviment tagħhom għal skopijiet xjentifiċi, u derogi mill-obbligu ta’ ċertifikazzjoni dwar is-saħħa tal-annimali. (124) Il-prodotti li joriġinaw mill-annimali jistgħu jirrappreżentaw riskju ta’ tixrid ta’ mard trażmissibbli. Ir-rekwiżiti ta’ sikurezza għal prodotti tal-ikel ta’ oriġini tal-annimali stipulati fil-leġiżlazzjoni tal-Unjoni jiżguraw prassi ta’ iġjene tajba u jnaqqsu r-riskji għas-saħħa tal-annimali ta’ prodotti bħal dawn. Madankollu, għal ċerti każijiet għandhom jiġu stabbiliti f’dan ir-Regolament miżuri speċifici dwar is-saħħa tal-annimali, bħal kontroll tal-mard u l-miżuri ta’ emerġenza sabiex jiżguraw li l-prodotti li joriġinaw mill-annimali ma jxerrdux mard tal-annimali. Sabiex jiġu żgurati movimenti sikuri ta’ prodotti li joriġinaw mill-annimali f’dawn il-każijiet partikolari, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni, fir-rigward tar-regoli dettaljati għal movimenti ta’ prodotti li joriġinaw mill-annimali b’rabta mal-miżuri ta’ kontroll tal-mard mittieħda, l-obbligi għaċ-ċertifikazzjoni tas-saħħa tal-annimali u d-derogi minn dawk ir-regoli, fejn ir-riskju involut fil-movimenti u l-miżuri ta’ mitigazzjoni tar-riskju fis-seħħ jippermettu hekk. (125) Meta l-Istati Membri jieħdu miżuri nazzjonali fir-rigward tal-movimenti ta’ annimali u dawn il-prodotti ġerminali, jew jiddeċiedu li jieħdu miżuri nazzjonali biex jiġi limitat l-impatt ta’ mard trażmissibbli għajr mard elenkat fit-territorju tagħhom, dawk il-miżuri nazzjonali ma għandhomx jinterferixxu mar-regoli dwar is-suq intern stipulati fil-leġiżlazzjoni tal-Unjoni. Għalhekk, huwa xieraq li jiġi stabbilit il-qafas għal miżuri nazzjonali bħal dawn, u li jiġi żgurat li jibqgħu fil-limiti permessi mil-liġi tal-Unjoni. (126) Ir-reġistrazzjoni u l-approvazzjoni ta’ stabbilimenti tal-akkwakultura huma neċessarji biex jippermettu lill-awtoritajiet kompetenti jwettqu sorveljanza xierqa u biex jipprevenu, jikkontrollaw u jeqirdu mard trażmissibbli. Id-Direttiva 2006/88/KE teħtieġ li l-istabbilimenti kollha li jissoġġettaw annimali akkwatiċi għal moviment jiġu awtorizzati. Dik is-sistema ta’ awtorizzazzjoni għandha tinżamm taħt dan ir-Regolament, minkejja l-fatt li f’xi lingwi uffiċjali tal-UE, termini differenti huma użati għal din is-sistema ta’ awtorizzazzjoni f’dan ir-Regolament meta mqabbla mad-Direttiva 2006/88/KE. (127) Il-qatla u l-ipproċessar tal-annimali tal-akkwakultura li huma soġġetti għal miżuri ta’ kontroll tal-mard jafu jxerrdu mard trażmissibbli, pereżempju bħala riżultat ta’ effluwenti li jkun fihom patoġeni li jinħarġu minn stabbilimenti tal-ipproċessar. Huwa għalhekk meħtieġ li jiġu approvati l-istabbilimenti tal-ipproċessar li jissodisfaw il-miżuri ta’ mitigazzjoni tar-riskji biex iwettqu tali qatla u pproċessar. Għalhekk, dan ir-Regolament għandu jipprevedi l-approvazzjoni ta’ stabbilimenti tal-ikel akkwatiku b'kontroll tal-mard. (128) Sabiex tiġi żgurata d-disponibbiltà pubblika ta’ informazzjoni aġġornata dwar stabbilimenti approvati u rreġistrati, l-awtorità kompetenti għandha tistabbilixxi u żżomm tali reġistru. Is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni, fir-rigward tal-informazzjoni li għandha tiġi inkluża fir-reġistru għall-istabbilimenti tal-akkwakultura u fiż-żamma tar-rekords għall-istabbilimenti tal-akkwakultura u t-trasportaturi. (129) Sabiex jiġu żgurati kundizzjonijiet uniformi għall-implimentazzjoni tar-regoli stabbiliti f’dan ir-Regolament għal reġistrazzjoni u approvazzjoni ta’ stabbilimenti tal-akkwakultura u l-kontroll tal-mard fl-istabbilimenti tal-ikel akkwatiku, iż-żamma tar-rekords u r-reġistri tal-istabbilimenti, għandhom jiġu kkonferiti setgħat ta’ implimentazzjoni lill-Kummissjoni biex din tistabbilixxi regoli li jikkonċernaw l-obbligi ta’ informazzjoni, derogi u regoli ta’ implimentazzjoni oħra, u l-format u l-ispeċifikazzjonijiet operattivi tar-reġistri u r-rekords. (130) Peress li mhux fattibbli fil-biċċa l-kbira tal-każijiet li jiġu identifikati individwalment l-annimali akkwatiċi, iż-żamma ta’ reġistri f’stabbilimenti tal-akkwakultura, u l-kontroll tal-mard tagħhom fi stabbilimenti tal-ikel akkwatiku u mit-trasportaturi huwa għodda essenzjali biex tkun żgurata t-traċċabbiltà tal-annimali akkwatiċi. Ir-reġistri huma ta’ siwi wkoll għas-sorveljanza tas-sitwazzjoni tas-saħħa tal-istabbilimenti. (131) Bl-istess mod bħall-annimali terrestri, huwa meħtieġ li jiġu stabbiliti regoli armonizzati dwar il-moviment tal-annimali akkwatiċi, inklużi regoli dwar ċertifikazzjoni tas-saħħa tal-annimali u notifika dwar il-movimenti. (132) Id-Direttiva 2006/88/KE tistipula regoli dwar il-movimenti ta’ annimali akkwatiċi, li japplikaw b’mod indaqs għal movimenti fi ħdan u bejn l-Istati Membri. Il-fattur determinanti ewlieni għar-regoli tal-moviment tal-annimali akkwatiċi huwa l-istatus tas-saħħa fir-rigward tal-mard elenkat tal-Istat Membru, iż-żoni u l-kompartimenti tad-destinazzjoni. (133) L-istess sistema għandha wkoll tiġi prevista f’dan ir-Regolament. Madankollu, biex tħeġġeġ lill-Istati Membri jtejbu l-qagħda tas-saħħa tal-popolazzjonijiet akkwatiċi tagħhom, għandhom jiġu introdotti xi aġġustamenti u flessibbiltà miżjuda. (134) Sabiex jiġi żgurat il-kontroll tal-moviment għal annimali akkwatiċi, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni, fir-rigward tal-miżuri ta’ prevenzjoni kontra l-mard applikabbli għat-trasport, ir-regoli speċifiċi dwar il-moviment ta’ ċerti kategoriji ta’ annimali akkwatiċi għal skopijiet differenti, ir-rekwiżiti speċifiċi jew derogi għal ċerti tipi ta’ movimenti, bħal moviment għal għanijiet xjentifiċi u rekwiżiti addizzjonali għall-moviment ta’ annimali akkwatiċi selvaġġi. (135) Sabiex tkun żgurata l-possibbiltà ta’ derogi temporanji u rekwiżiti speċifiċi għal moviment ta’ annimali akkwatiċi, meta r-regoli dwar il-moviment stabbiliti f’dan ir-Regolament mhumiex suffiċjenti jew xierqa biex irażżnu t-tixrid ta’ ċertu mard elenkat, is-setgħat ta’ implimentazzjoni għandhom ikunu konferiti lill-Kummissjoni biex jiġu stabbiliti regoli ta’ moviment speċjali jew derogi għal perjodu limitat ta’ żmien. (136) Il-produzzjoni tal-akkwakultura fl-Unjoni hija varjata ħafna fir-rigward tal-ispeċijiet u s-sistemi ta’ produzzjoni, u din id-diversifikazzjoni qiegħda tiżdied malajr. Dan jista’ jiġġustifika li l-miżuri nazzjonali li jikkonċernaw il-mard għajr dawk li huma meqjusa bħala mard elenkat skont dan ir-Regolament jittieħdu fil-livell ta’ Stat Membru. Madankollu, dawn il-miżuri nazzjonali għandhom ikunu ġustifikati, meħtieġa u proporzjonati għall-għanijiet li jridu jintlaħqu. Barra minn hekk, ma għandhomx jaffettwaw il-movimenti bejn l-Istati Membri sakemm ma jkunux meħtieġa sabiex jipprevjenu l-introduzzjoni tal-mard jew biex jiġi kkontrallat it-tixrid tiegħu. Miżuri nazzjonali li jaffettwaw il-kummerċ bejn l-Istati Membri għandhom jiġu approvati u riveduti regolarment fil-livell tal-Unjoni. (137) Bħalissa, il-mard elenkat jikkonċerna sa punt limitat ħafna l-ispeċijiet tal-annimali għajr dawk definiti bħala terrestri u akkwatiċi minn dan ir-Regolament, bħalma huma r-rettili, l-amfibji, l-insetti u oħrajn. Għalhekk mhuwiex xieraq li jkun meħtieġ li d-dispożizzjonijiet kollha ta’ dan ir-Regolament japplikaw għal dawk l-annimali. Madankollu, jekk marda li tikkonċerna speċijiet minbarra dawk terrestri u akkwatiċi tiġi elenkata, il-ħtiġijiet relevanti dwar is-saħħa tal-annimali ta’ dan ir-Regolament għandhom japplikaw għal dawk l-ispeċijiet biex jiġi żgurat li jittieħdu miżuri għall-prevenzjoni u l-kontroll tal-mard adegwati u proporzjonati. (138) Sabiex tkun żgurata l-possibbiltà li